Perut Berangin: Punca dan Cara Rawatan

Perut berangin terjadi apabila saluran usus dan pemakanan dipenuhi dengan air ataupun udara. Kebiasaannya, perut berangin sering digambarkan sebagai rasa penuh, senak ataupun kembung di bahagian abdomen. Kawasan abdomen atau perut juga terasa kembung, keras dan sakit perut. Perut berangin juga sering terjadi dengan simptom simptom lain seperti:

Sakit perutAngin berlebihan(sendawa)Kerap rasa mual dan ingin muntahPerut berbunyi ataupun rasa tidak selesa

Perut berangin boleh mengganggu kehidupan seharian dan pekerjaan anda serta menghalang anda dari melakukan aktiviti normal seperti beriadah dan bersosial. Ia boleh terjadi kepada sesiapa sahaja tanpa mengira usia termasuk bayi, kanak kanak dan orang dewasa.

Udara atau gas berlebihan adalah punca utama terjadinya masalah perut berangin terutamanya selepas makan. Gas berlebihan terkumpul dalam saluran usus dan pemakanan dan menyebabkan perut kembung. Gas terhasil daripada proses penghadaman makanan melalui tindak balas bakteria yang hidup dalam saluran usus. Gas berlebihan juga boleh datang daripada udara yang ditelan ketika makan. Namun begitu, terdapat beberapa keadaan dimana udara ditelan lebih banyak daripada biasa. Sebagai contohnya;

Makan atau minum terlalu lajuMengunyah gula gula getahMerokokMemakai gigi palsu yang longgar

Udara berlebihan akan dikeluarkan secara semulajadi dari dalam badan melalui mulut iaitu sendawa dan dari rektum.

Antara punca lain yang boleh menyebabkan perut berangin adalah masalah kesihatan lain yang mungkin lebih serius. Berikut merupakan contoh contohnya:

Irritable bowel syndrome ataupun bahasa ringkasnya sindrom gangguan dalam ususInflammatory bowel disease ataupun radang pada usus seperti ulcerative colitis dan Crohn’s diseaseGastrikAlergi makananPenambahan berat badanPerubahan kadar hormon dalam badan wanitaJangkitan parasit dalam usus seperti jangkitan giardiasisMasalah pemakanan berkaitan dengan masalah psikiatri seperti anorexia nervosa atau bulimia nervosaMasalah mental seperti tekanan, kegelisahan, depresi dan lain lainKesan sampingan ubatan seperti sesetengah antibiotik

Keadaan keadaan diatas menyebabkan pengumpulan udara berlebihan dalam perut dan perut kembung melalui cara cara yang berikut:

Pembiakan bakteria yang bukan dalam keadaan optimum dalam saluran ususPengumpulan gas berlebihanGangguan sistem penghadaman dalam perutMasalah penyerapan makanan dan karbohidratSembelit

Selain daripada masalah kesihatan diatas, perut berangin juga boleh berpunca daripada keadaan kesihatan yang lebih serius seperti:

Ascites atau pengumpulan cecair berlebihan dalam ruangan abdomen yang terjadi kerana kanser seperti kanser ovari, penyakit hati, kegagalan buah pinggang ataupun masalah jantung bengkakPenyakit celiac ataupun masalah alergi terhadap glutenKegagalan pankreas yang menyebabkan gangguan penghadapan kerana kurang penghasilan enzim pencernaan daripada pankreasKebocoran dinding usus dan saluran pencernaan yang menyebabkan gas dalam usus keluar ke dalam ruangan abdomen

Kebiasannya perut berangin tidak memerlukan ujian dan rawatan lanjut. Namun begitu, dalam sesetengah keadaan, seperti perut berangin yang dialami bersama dengan simptom lain, anda mungkin memerlukan ujian lebih lanjut. Antaranya:

Sakit perut berpanjanganNajis berdarah, ataupun berwarna hitamDemam panasCirit biritPedih ulu hati yang semakin terukMuntahSusut berat badan

Anda juga akan diberi perhatian lebih oleh doktor sekiranya anda mempunyai beberapa penyakit lain seperti ulser pada perut, kanser, penyakit hati dan juga pankreas yang menyebabkan anda berisiko mengalami komplikasi lain.

Antara ujian yang diperlukan adalah ujian darah, ujian Xray abdomen, ujian CT abdomen dan juga pemeriksaan najis bagi mengenal pasti sebarang jangkitan usus. Selain itu, anda juga mungkin memerlukan ujian lanjut bagi mengesan sebarang gangguan pada sistem penghadaman seperti ujian fungsi pankreas, ujian endoskopi iaitu memasukkan kamera ke dalam usus bagi melihat sebarang gangguan struktur sistem usus, ujian biopsi iaitu mengambil sedikit tisu dari usus bagi pemeriksaan lanjut bagi mengenal pasti sebarang masalah radang ataupun alergi.

Dalam kebanyakan kes, simptom perut berangin boleh hilang dengan sendirinya. Gaya hidup memainkan peranan dalam pencegahan masalah perut berangin. Jika anda mempunyai berat badan berlebihan, langkah pertama yang anda boleh mulakan adalah dengan menurunkan berat badan.

Bagi mengelakkan daripada menelan udara dalam jumlah berlebihan:

Kurangkan tabiat mengunyah gula gula getahKurangkan pengambilan air bergasElakkan pengambilan makanan yang menyebabkan pengumpulan gas seperti sayuran kubis, kekacangKunyah secara perlahan lahanPengambilan makanan bebas laktosa dan tenusu sekiranya anda alergi

Anda juga disarankan untuk mengambil suplemen probiotik bagi menggalakkan pembiakan bakteria baik dalam saluran usus. Selain itu, urutan pada abdomen juga boleh membantu mengurangkan perut kembung.

Jika saranan di atas tidak menyelesaikan masalah anda, bincang dengan doktor anda berkenaan penggunaan ubatan bagi melegakan simptom perut berangin.

Abdominal Bloating – Healthline


Planet Utarid: Jiran Terdekat Matahari

Planet Utarid juga dipanggil sebagai Mercury. Planet Utarid terbentuk lebih kurang 4.5 bilion tahun yang lalu apabila graviti menarik gas dan habuk-habuk di sekitarnya lalu membentuk planet ini. Utarid merupakan planet yang paling kecil di dalam sistem suria dan paling hampir dengan matahari. Matahari kelihatan tiga kali ganda besar (dari bumi) apabila dilihat dari permukaan Utarid dan kecerahannya adalah tujuh kali ganda (dari bumi). Walaupun Utarid paling hampir dengan matahari, tetapi Utarid bukanlah planet yang paling panas.

Saiz Utarid dan Jarak

Saiz Utarid sedikit besar dari bulan Bumi dan radiusnya adalah 2 440 km. Jarak paling dekat antara Utarid dan Matahari adalah 47 milion km dan jarak paling jauh ialah 70 milion km. Purata jarak antara Utarid dan Matahari ialah sejauh 58 milion km dan masa yang diambil oleh cahaya Matahari untuk sampai ke Utarid ialah selama 3.2 minit.

Satu hari di Utarid bersamaan dengan 59 hari dibumi kerana putaran Utarid pada paksinya adalah sangat perlahan. Utarid memerlukan 88 hari untuk mengorbit Matahari (88 hari bersamaan 1 tahun di Utarid) dengan halajunya 47 km per saat (paling laju di antara semua planet). Utarid tidak mengalami sebarang musim seperti di Bumi kerana Utarid hanya condong 2 darjah dari paksi planet.

Utarid merupakan planet kedua yang paling tumpat dan teras utama planet dipenuhi dengan logam berat dengan radiusnya 2074 km (85 % dari radius Utarid). Terdapat bukti yang menyatakan teras Utarid mengandungi logam dalam bentuk cecair. Permukaan luar Utarid hampir sama dengan bumi iaitu mengandungi lapisan mantel dan kerak dengan ketebalan menghampiri 400 km. Tarikan graviti di Utarid 3.7 ms-2.

Imej Utarid yang diambil oleh Mariner 10

Permukaan Utarid dipenuhi dengan kawah akibat dihentam oleh komet dan asteoroid. Kawah hentaman yang paling besar dicatatkan mempunyai diameter 1550 km yang disebabkan oleh hentaman asteroid di awal pembentukkan Utarid. Suhu di permukaan Utarid akan menjadi terlampau panas ketika siang hari iaitu menjangkau 430 darjah celcius. Utarid tidak mempunyai atmosfera untuk memerangkap haba dan ini menyebabkan apabila malam suhu akan menjadi terlampau sejuk sehingga mencapai -180 darjah celcius. Utarid mungkin mempunyai ais di kutub utara dan kutub selatan di dalam kawah hentaman yang tidak pernah mengalami pancaran cahaya Matahari.

Utarid tidak mempunyai atmosfera tetapi mempunyai eksosfera (lapisan paling luar atmosfera planet) yang terdiri daripada atom hasil hentaman meteoroid atau angin suria di permukaan Utarid. Eksosfera Utarid terdiri daripada oksigen (O), hidrogen (H), helium (He), kalium (K) dan natrium (Na). Kekuatan medan magnet Utarid hanyalah 1 peratus dari kekuatan medan magnet bumi. Walau pun begitu, apabila medan magnet Utarid bertindakbalas dengan medan magnet angin suria, maka akan terhasilnya puting beliung dengan sangat pantas yang akan menyebabkan permukaan Utarid sangat panas.

Eksofera merupakan salah satu lapisan atmosfera yang kedudukannya adalah di luar sekali.

Setakat ini, tiada bukti kehidupan dan hidupan di Utarid. Persekitaran, suhu dan angin suria (radiasi) adalah sangat ekstrim untuk sebarang hidupan.

Tahun 1974-1975 merupakan tahun bersejarah bagi dunia astronomi apabila pesawat (spacecraft) pertama berjaya melawati Utarid iaitu Mariner 10. Mariner 10 telah berjaya merakam hampir 45% permukaan Utarid dengan melakukan tiga kali lintasan terbang lalu (fly by). Kemudian pada tahun 2008-2009, pesawat MESSENGER (MErcury Surface, Space ENvironment, GEochemistry and Ranging) juga melakukan tiga kali lintasan terbang lalu ke atas Utarid untuk pemerhatian.

Tahun 2011 MESSENGER mula mengorbit Utarid untuk mengumpul data komposisi Utarid, pengimejan dan penerokaan saintifik. Pada tahun 2015 MESSENGGER telah dihempaskan ke permukaan Utarid untuk penamatan misi berkenaan. Tahun 2018 menyaksikan pelancaran BepiColombo yang akan menjelajahi Utarid dan dijangka akan memasuki orbit Utarid pada tahun 2025. BepiColombo merupakan projek kerjasama di antara European Space Agency (ESA) dan Japan Aerospace Exploration Agency (JAXA)

Gambaran BepiColombo di Utarid berpandukan gambar yang diambil oleh Mariner 10

Kedudukan Utarid yang hampir dengan Matahari amat menyukarkan untuk melihat Utarid kecuali di waktu malam. Walaubagaimana pun terdapat satu fenomena yang sangat menarik dan ditunggu oleh ahli astronomi iaitu fenomena transit. Utarid akan kelihatan melintasi Matahari jika dipandang dari Bumi dan fenomena ini hanya akan berlaku sebanyak tiga belas kali di dalam satu abad. Untuk abad 21, fenomena transit ini telah berlaku pada 7 Mei 2003, 8 Nov 2006, 9 Mei 2016 dan 11 Nov 2019. Transit seterusnya akan berlaku pada tahun 2032 iaitu 12 tahun dari sekarang.

Imej fenomena transit Utarid yang berjaya dirakam pada 9 Mei 2016 oleh NASA.

BepiColombo at MercuryMESSENGERMercuryMariner 10Mercury Transit: Important Details for Observing Stunning PhenomenonMercury-Mariner 10Exosphere Facts. Science Struck


Siapakah Terapis Pertuturan Bahasa dan Apakah Kepentingan Mereka?

Menurut satu kajian pada tahun 2019, peranan terapis pertuturan bahasa (speech language therapist) kurang diketahui oleh mereka yang bekerja sebagai profesional perubatan, kesihatan bersekutu (allied health) dan kejururawatan. Hal ini menyebabkan kadar rujukan (rate of referral) untuk masalah pertuturan, bahasa dan menelan menjadi rendah. Malah bilangan mereka yang bekerja dalam bidang ini juga rendah.

Siapakah terapis pertuturan bahasa (speech language therapist)?

Terapis pertuturan bahasa atau pegawai pemulihan perubatan (pertuturan) adalah seorang profesional yang menilai, mendiagnos dan merawat pesakit yang mempunyai masalah atau gangguan dalam berkomunikasi, bahasa, pertuturan dan menelan.

Adakah terapis pertuturan bahasa hanya merawat kanak-kanak?

Tidak. Terapis pertuturan bahasa merawat kanak-kanak (dari bayi yang baru lahir) sehingga orang dewasa.

Sebagai contoh, terapis pertuturan bahasa merawat bayi pra-matang yang berisiko mengalami masalah untuk menelan. Selain itu, terapis pertuturan bahasa juga merawat golongan dewasa seperti orang tua yang mempunyai masalah memori dan bahasa disebabkan Alzheimer’s disease atau lebih dikenali sebagai nyanyuk.

Berapakah bilangan terapis pertuturan bahasa di Malaysia?

Di Malaysia, kekurangan bilangan terapis pertuturan bahasa adalah salah satu isu yang dihadapi. Menurut Chu et al. (2019), bilangan terapis pertuturan di Malaysia ialah lebih kurang 300 orang. Seterusnya, nisbah terapis pertuturan bahasa dan rakyat Malaysia adalah 1:100 000. Hal ini menunjukkan bahawa bilangan terapis pertuturan di Malaysia adalah tidak ramai. Ini menyebabkan pesakit terpaksa menunggu lama sekiranya ingin membuat temujanji bersama terapis pertuutran bahasa disebabkan kekurangan tenaga pekerja dan senarai menunggu (waiting list) yang panjang.

Di manakah anda boleh berjumpa terapis pertuturan bahasa?

Anda boleh berjumpa terapis pertuturan bahasa di hospital kerajaan ataupun swasta. Selain itu, terdapat juga pusat terapis pertuturan bahasa (speech language therapy center) dan pusat intervensi awal yang ditubuhkan di seluruh negeri dalam Malaysia. Seterusnya, terapis pertuturan bahasa juga bekerja di badan-badan bukan kerajaan yang berkaitan seperti The National Autism Society of Malaysia (NASOM).

Apakah prosedur untuk berjumpa terapis pertuturan bahasa?

Untuk menjumpai terapis pertuturan bahasa di hospital, surat rujukan diperlukan. Surat rujukan boleh didapati melalui pegawai perubatan/doktor. Sebagai contoh, anda boleh berjumpa doktor di Klinik Kesihatan (KK) untuk mendapatkan surat rujukan. Namun, jika anda berjumpa terapis pertuturan di pusat terapis pertuturan bahasa (speech language therapy center) surat rujukan tidak diperlukan.

Apakah kelayakan untuk menjadi terapis pertuturan bahasa?

Kelayakan untuk menjadi terapis pertuturan bahasa di Malaysia ialah mempunyai ijazah sarjana muda sains pertuturan atau ijazah sarjana muda sains kesihatan (patalogi pertuturan) atau ijazah sarjana muda patalogi pertuturan bahasa. Nama-nama ijazah berikut adalah berbeza tetapi ianya adalah bidang yang sama.

Di Malaysia, hanya 3 universiti sahaja yang menawarkan pengajian dalam bidang terapi pertuturan bahasa iaitu Universiti Kebangsaan Malaysia sejak 1995, Universiti Sains Malaysia sejak 2005 dan Universiti Islam Antarabangsa Malaysia 2016.

Walaubagaimanapun, setiap universiti hanya mengambil kemasukan pelajar dalam jumlah yang sikit. Sebagai contoh, pada tahun 2020, Universiti Islam Antarabangsa Malaysia hanya mengambil kemasukan pelajar baru bagi ijazah sarjana muda patalogi pertuturan bahasa hanya seramai 9 orang sahaja.

Apakah diagnosis yang boleh dilakukan dan dirawat oleh terapis pertuturan bahasa?

Antara diagnosis yang boleh dilakukan dan dirawat oleh terapis pertuturan bahasa ialah gangguan/kecelaruan seperti:

Articulation – seperti pelatApraxia – Kesukaran merancang dan mengkoordinasi pergerakan otot lisan.Kelancaran (fluency)– seperti gagapSuara – masalah suara seperti kehilangan suara, suara garau, suara lelaki yang mempunyai kenyaringan yang tinggi dan lain-lainResonan- seperti masalah sengau

Reseptif- Kesukaran memahami bahasaEkspresif- Kesukaran menggunakan bahasaPragmatik- Kesukaran dalam penggunaan bahasa untuk bersosial

American Speech-Language-Hearing Association (n.d.). Who are speech-language pathologists, and what do they do?. Chu, S. Y., Khoong, E. S. Q., Ismail, F. N. M., Altaher, A. M., & Razak, R. A. (2019). Speech-Language Pathology in Malaysia: Perspectives and Challenges. Perspectives of the ASHA Special Interest Groups, 4(5), 1162-1166.Mohd Khalid (2014). Siapa itu terapis pertuturan-bahasa. Retrieved from Portal MyhealthRazali (2016). Speech-language therapist. Retrieved from Portal MyhealthSpeech-language pathologists in the NICU (Neonatal Intensive Care Unit).


Baja AB: Kandungan, Pembuatan dan Penggunaan

Adakah anda pernah dengar atau terbaca tentang baja AB? Apa itu baja AB? Dalam artikel pada kali ini kita akan berkenalan sedikit tentang baja AB. Apakah itu baja AB? Apakah kandungan yang terdapat di dalam baja AB yang membuatkannya sering digunakan dalam bidang pertanian terutama dalam sistem penanaman secara fertigasi dan hidroponik oleh industri malahan penanaman secara kecil-kecilan sebagai hobi di rumah? Bagaimana untuk menghasilkan baja ini dan cara menggunakannya dengan betul? Apakah tanaman yang sesuai untuk jenis baja ini dan akhir sekali, apakah yang terjadi sekiranya baja AB diberi terlalu banyak kepada tanaman?

Baja AB adalah baja kimia yang tidak berbahaya. Baja AB adalah dua komponen campuran yang diberi label sebagai A dan B yang diperlukan oleh tanaman untuk hidup subur. Apakah campuran nutrien yang terkandung dalam komponen yang dilabel A dan B yang dikenali sebagai baja AB ini?

Komponen A: Kalsium nitrat  dan ferum.

Komponen B: Kalium nitrat, magnesium sulfat, monokalium fosfat (MKP), mangan sulfat, zink sulfat, kuprum sulfat, asid borik dan ammonium molibdat.

Campuran komponen A dan B yang membentuk baja ini adalah sangat lengkap untuk keperluan pokok berbanding baja kimia lain. Ini kerana unsur-unsur makronutrien boleh didapati di dalam baja ini selain unsur-unsur mikronutrien lain. Unsur makronutrien adalah seperti nitrogen (N), fosforus (P), kalium (K), kalsium (Ca), magnesium (Mg) dan sulfur (S). Unsur-unsur mikronutrien pula adalah seperti ferum (Fe), kuprum (Cu), mangan (Mn), zink (Zn), molybdenum (Mo), boron (B) pada kuantiti yang mencukupi untuk pertumbuhan dan perkembangan pokok. Unsur unsur mikronutrien juga dikenali sebagai unsur surih (trace element).

Pembuatan baja AB diasingkan pada peringkat awal seperti yang dilabel sebagai komponen A dan B. Kedua-dua komponen ini diasingkan semasa berada pada kepekatan yang tinggi. Ini adalah kerana kandungan nutrien yang terdapat pada baja larut air ini akan membentuk mendakan putih sekiranya ia dicampur bersama. Pati baja AB mengandungi ion-ion yang bercas sama ada positif atau negatif. Apabila ion-ion ini dicampurkan bersama, ion yang bertentangan cas akan menarik sesama sendiri dan bercantum membentuk mendakan.

Sebagai contoh, ion sulfat (SO4 2- ) yang bercas negative akan bercantum dengan ion kalsium (Ca2+) yang bercas positif dan membentuk mendakan  putih kalsium sulfat (CaSO4). Contoh yang sama dapat dilihat pada ion kalsium (Ca2+) dan fosfat (PO43−) yang akan membentuk mendakan kalsium fosfat apabila berada bersama pada kepekatan yang tinggi. Mendakan ini akan menyebabkan saluran fertigasi tersumbat dan akar pokok tidak dapat menyerap nutrient dalam baja yang biasanya diserap dalam bentuk ion.

Oleh itu, komponen A dan B diasingkan untuk mengatasi masalah ini. Apabila kedua dua komponen ini dilarutkan ke dalam kuantiti air yang tinggi, kejadian ini dapat dihalang atau dikurangkan. Dalam pasaran, baja ini adalah dalam bentuk serbuk sebelum ia dilarutkan untuk menjadi pati. Pati baja ini kemudiannya dilarutkan dengan air mengikut kepekatan yang diinginkan, bersesuaian dengan jenis dan usia tanaman.

Komponen A dan B dalam baja AB perlu dibancuh secara berasingan sebelum digunakan. Dua komponen ini perlu dibancuh pada sukatan yang bersesuaian dengan usia dan jenis tanaman. Baja AB kebiasaannya digunakan pada bahagian akar pokok seperti disiram ataupun dititiskan pada bahagian akar pokok. Namun, baja ini juga boleh disembur pada bahagian bawah daun.

Setiap tanaman mempunyai tahap keperluan baja yang tertentu. Oleh itu kepekatan setiap komponen harus diteliti terlebih dahulu agar bersesuaian dengan jenis dan usia tanaman. EC meter adalah alat yang digunakan untuk menyukat kepekatan baja ini. Alat ini penting untuk mengelakkan pokok menerima baja yang terlalu pekat yang boleh menyebabkan pokok mati.

Tanaman yang Sesuai bagi Baja ini

Baja AB sesuai diberikan kepada tanaman yang ditanam secara hidroponik dan fertigasi. Akar pokok akan menyerap nutrien daripada baja ini dalam bentuk ion apabila dilarutkan kedalam air. Disebabkan kandungan baja ini yang kaya dengan nutrien, ia digunakan secara meluas dalam penanaman sayur sayuran dan buah buahan serta bunga. Antara tanaman yang biasa diberikan baja ini adalah seperti cili, terung, halia, rockmelon, sayur-sayuran berdaun seperti salad dan sayur-sayuran buah seperti tomato.

Kesan Penggunaan yang Belebihan

Akar adalah organ tumbuhan yang penting untuk penyerapan nutrien. Penggunaan baja yang salah seperti pada kepekatan yang tinggi atau pokok terlalu kerap menerima baja boleh mendatangkan kemudaratan kepada tanaman. Baja yang terlalu pekat dan kerap boleh menyebabkan sel dinding pokok menjadi lemah dan akhirnya pokok menjadi layu, kering dan akhirnya mati.

Rosnina, R., & Mauliza, S. (2020). Optimization of AB-mix Fertilizer on Varieties of Hydroponic Lettuce (Lactuca sativa L.). Journal of Tropical Horticulture, 3 (2), 86-91


10 Makanan Untuk Masalah Sembelit

Pernahkah anda mengalami keadaan sukar membuang air besar disebabkan najis terlalu keras atau berbentuk terlalu kecil? Adakah anda pernah mempunyai perasaan tidak puas membuang selepas sahaja selesai membuang air besar? Jika anda merasai salah satu tanda yang disebutkan, anda mungkin menghadapi sembelit iaitu keadaan yang dikaitkan dengan  kurang pergerakan usus dan kesukaran membuang najis. Risiko masalah sembelit sebenarnya boleh dikurangkan dengan pemakanan yang betul dan gaya hidup yang sihat. Ikuti artikel di bawah untuk mengetahui 10 makanan untuk masalah sembelit.

Buah betik sememangnya kaya dengan air dan serat. Buah betik adalah salah satu makanan yang sangat membantu untuk menggalakkan pergerakkan usus bagi individu yang mengalami masalah penghadaman dan sembelit. 100 gram buah betik mempunyai sebanyak 1.8 g serat yang dapat membantu fungsi usus. Selain itu, betik juga mempunyai enzim yang dipanggil sebagai papain.

Enzim ini dapat membantu dalam pencernaan protein. Betik juga boleh dimakan bagi individu yang mempunyai sindrom iritasi usus atau disebut sebagai Irritable Bowel Syndrome (IBS). Terdapat kajian yang membuktikan bahawa pengambilan betik dalam masa 40 hari dapat mengurangkan risiko sembelit dan kembung perut.

Tembikai atau nama saintifik (Citrulus lanatus Thumb.) ialah antara tanaman yang sudah tidak asing lagi di Malaysia disebabkan penanamannya yang meluas di kawasan iklim tropika. Tembikai mempunyai serat larut yang dapat membantu memastikan saluran pencernaan berfungsi dengan baik.

Walaupun kandungan serat di dalam buah tembikai tidak terlalu banyak, namun buah tembikai telah dibuktikan dalam kajian dan menjadi salah satu makanan yang dapat mencegah terjadinya sembelit, buasir dan beberapa penyakit usus yang lain seperti penyakit divertikular. Selain itu, buah tembikai juga mempunyai komposis kandungan air yang banyak di dalamnya. 92% daripada buah tembikai terdiri daripada air.

Pisang mempunyai serat yang tinggi. 1 biji pisang sederhana mengandungi kira-kira sebanyak 3.1 gram serat larut. Serat mempunyai fungsi yang sangat sinonim dalam membantu mengurangkan risiko sembelit dan melegakan sembelit. Serat larut yang terdapat di dalam makanan ini dapat membantu meningkatkan pergerakan najis melalui saluran pencernaan anda dan mengelakkan sembelit.

Serat ini menyerap air, membantu mengumpulkan najis dan menjadikannya tetap lembut agar mudah bergerak di dalam saluran pencernaan. Namun begitu, pengambilan pisang haruslah daripada pisang yang benar-benar telah masak dan ranum. Pisang yang belum masak mengandungi tanin dan jumlah kanji yang sangat tinggi. Oleh itu, pisang yang belum masak boleh menyebabkan sembelit atau memburukkan lagi sembelit yang ada sebelumnya.

Mangga atau nama saintifiknya (Mangifera indica L.) merupakan buah yang kaya dengan serat dan sudah tidak asing lagi mempunyai kaitan dalam membantu mengurangkan risiko sembelit. Mangga yang juga mengandungi polifenol boleh memberikan kesan anti-radang kepada penghidap sembelit yang kritikal. Polifenol ini seterusnya menyumbang kepada pengurangan rasa sakit perut dan radang usus.

Selain serat, mangga mengandungi sorbitol, gula alkohol yang apabila dimakan bersama dengan serat dapat melancarkan fungsi pembuangan air besar. Hal ini demikian kerana kepekatan sorbitol yang lebih rendah daripada jumlah serat dapat melancarkan proses pencernaan.

Buah belimbing atau nama saintifiknya (Averrhoa carambola) adalah buah yang mempunyai rasa manis dan masam, berbucu dan berbentuk seperti bintang. Saiz 1 biji sederhana buah belimbing kira-kira 91 gram mengandungi serat lebih kurang sebanyak 3.0gram. Kandungan serat buah yang terdapat pada buah belimbing ini memainkan peranan penting dalam meningkatkan pencernaan. Secara tidak langsung, buah belimbing dapat merangsang pergerakan najis melalui saluran pencernaan, seterusnya melegakan gejala sembelit, kembung dan kekejangan perut.

6. Bijirin Penuh Oat

Bijirin oat ialah bijirin yang kaya dengan serat dimana satu pertiga cawan oat iaitu kira-kira, 31gram mengandungi sebanyak 4.8 gram serat. Terdapat banyak kajian diantara kaitan bijirin oat dengan fungsi usus. Kebanyakan kajian menunjukkan bahawa kekerapan mengambil bijirin oat mempunyai kaitan baik terhadap pergerakan usus.

Mengikut kajian, bijirin oat dapat mengurangkan kesakitan yang disebabkan oleh masalah penghadaman. Kajian lain juga membuktikan bahawa penambahan bijirin oat sebanyak 7 – 8 gram ke dalam makanan dapat melancarkan proses pencernaan dan pembuangan najis seterusnya mengelakkan masalah sembelit.

Terdapat satu kajian dimana setiap individu diberikan sebanyak sebiji kiwi bagi setiap 30kg berat badan. Hasil daripada kajian membuktikan bahawa kiwi dapat meningkatkan kekerapan membuang air besar dan memudahkan pembuangan najis. 76 gram kiwi yang mengandungi 2.3gram serat mempunyai kesan baik terhadap penghadaman dan kesihatan usus.

Kajian lain yang melibatkan kiwi pula membuktikan bahawa pengambilan kiwi sebanyak dua biji setiap hari selama 4 minggu amat berkesan untuk menggalakkan pergerakan usus yang lebih teratur dan mengurangkan iritiasi usus bagi individu yang mengalami sembelit kronik. Selain itu, kiwi juga mengandungi aktinidin, enzim yang mendorong pergerakan di saluran gastrointestinal bahagian atas, dan beberapa nutrisi lain yang mungkin berperanan dalam memperbaiki pencernaan.

Sayuran hijau seperti bayam dan brokoli tidak hanya kaya dengan serat tetapi juga sumber vitamin C, vitamin K dan folat yang cukup tinggi. Sayuran hijau dapat membantu najis berkumpul, menjadikannya berat dan lebih mudah untuk melalui usus.

Satu cawan bayam yang dimasak mengandungi 4.3 gram serat, atau 17% daripada pengambilan harian yang disyorkan. Brokoli pula mengandungi 3.6 gram serat hanya dalam satu tangkai (kira-kira 150 gram). Ini bersamaan dengan 16% daripada pengambilan serat harian yang disyorkan.

Artikel Berkaitan: Khasiat Bayam

9. Biji Chia dan Biji Selasih

Biji Chia dan biji selasih juga merupakah salah satu makanan yang disarankan untuk menambahkan serat dalam makanan. 28 gram bijian ini mengandungi sebanyak 10.6 gram serat. Bijian chia dan selasih mempunyai serat larut dan serat tidak larut yang dapat membantu dalam proses pencernaan.

Bijian yang direndamkan di dalam air akan membentuk gel dan dapat membantu melembutkan najis dan menambahkan berat pada najis. Hal ini seterusnya memudahkan najis bergerak di dalam usus. Bijian ini sangat mudah dimasukkan di dalam makanan seperti di dalam air dan di taburkan di dalam sayur-sayuran atau yogurt.

Akhir sekali, buah-buahan sitrus seperti limau kuning, limau gedang, limau purut, limau nipis dan limau mandarin merupakan buah-buahan yang amat popular bagi sumber vitamin C dan sumber serat yang baik. Buah-buahan sitrus kaya dengan larutan pektin terutama kandungan enzim pektin di dalam kulitnya.

Kandungan pektin ini dapat mempercepatkan pergerakan najis di dalam kolon dan dapat mengurangkan masalah sembelit. Buah sitrus yang kaya dengan flavanol atau dipanggil sebagai naringenin dapat menyumbang kepada kesan positif terhadap sembelit. Naringenin dapat meningkatkan rembesan cecair ke usus besar, dan memudahkan najis bergerak ketika di dalam usus.

Terdapat banyak buah-buahan, sayur-sayuran dan bijirin yang dapat membantu melegakan sembelit. Selain daripada makanan, antara perkara yang boleh mengurangkan risiko sembelit ialah dengan meminum jumlah air yang cukup. Jumlah air yang disarankan dalam sehari ialah sekurang-kurangnya sebanyak 6-8 gelas air sehari. Amalkan gaya hidup yang sihat dengan bersenam dan memperbanyakkan aktiviti fizikal. Bersenam secara teratur juga merupakan faktor penting dalam memperbaiki gejala sembelit dan menggalakkan pergerakan usus yang lebih teratur.

Diharapkan artikel makanan untuk masalah sembelit ini dapat membantu para pembaca yang menghadapi masalah semebelit.

Tips Pemakanan yang lain

Anderson, J. W., Baird, P., Davis, R. H., Ferreri, S., Knudtson, M., Koraym, A., … & Williams, C. L. (2009). Health benefits of dietary fiber. Nutrition reviews, 67(4), 188-205.Bae, S. H. (2014). Diets for constipation. Pediatric gastroenterology, hepatology & nutrition, 17(4), 203-208.Bellini, M., Gambaccini, D., Usai-Satta, P., De Bortoli, N., Bertani, L., Marchi, S., & Stasi, C. (2015). Irritable bowel syndrome and chronic constipation: Fact and fiction. World Journal of Gastroenterology: WJG, 21(40), 11362.Biasi F, Astegiano M, Maina M, Leonarduzzi G, Poli G: Polyphenol supplementation as a complementary medicinal approach to treating inflammatory bowel disease. Curr Med Chem 2011, 18(31):4851-4865.Boland, M. (2013). Kiwifruit proteins and enzymes: actinidin and other significant proteins. In Advances in food and nutrition research (Vol. 68, pp. 59-80). Academic Press.Chan, A. O. O., Leung, G., Tong, T., & Wong, N. Y. (2007). Increasing dietary fiber intake in terms of kiwifruit improves constipation in Chinese patients. World journal of gastroenterology: WJG, 13(35), 4771.Chang, C. C., Lin, Y. T., Lu, Y. T., Liu, Y. S., & Liu, J. F. (2010). Kiwifruit improves bowel function in patients with irritable bowel syndrome with constipation. Asia Pacific journal of clinical nutrition, 19(4), 451.Drummond, L., & Gearry, R. B. (2013). Kiwifruit modulation of gastrointestinal motility. In Advances in food and nutrition research (Vol. 68, pp. 219-232). Academic Press.Ferretti G, Bacchetti T, Masciangelo S, Saturni L: Celiac disease, inflammation and oxidative damage: a nutrigenetic approach. Nutrients 2012, 4(4):243-257.Islam MS, Sakaguchi E: Sorbitol-based osmotic diarrhea: possible causes and mechanism of prevention investigated in rats. World J Gastroenterol 2006, 12(47):7635-7641.Knapp BK, Parsons CM, Swanson KS, Fahey GC, Jr.: Physiological responses to novel carbohydrates as assessed using canine and avian models. Journal of agricultural and food chemistry 2008, 56(17):7999-8006.Muss, C., Mosgoeller, W., & Endler, T. (2013). Papaya preparation (Caricol®) in digestive disorders. Neuroendocrinology Letters, 34(1).Qin B, Dawson HD, Schoene NW, Polansky MM, Anderson RA: Cinnamon polyphenols regulate multiple metabolic pathways involved in insulin signalling and intestinal lipoprotein metabolism of small intestinal enterocytes. Nutrition (Burbank, Los Angeles County, Calif 2012, 28(11-12):1172-1179.Rush, E. C., Patel, M., Plank, L. D., & Ferguson, L. R. (2002). Kiwifruit promotes laxation in the elderly. Asia Pacific Journal of Clinical Nutrition, 11(2), 164-168.Sturtzel, B., Mikulits, C., Gisinger, C., & Elmadfa, I. (2009). Use of fiber instead of laxative treatment in a geriatric hospital to improve the wellbeing of seniors. JNHA-The Journal of Nutrition, Health and Aging, 13(2), 136-139.Sultana, R. S., & Bari, M. A. (2003). Effect of different plant growth regulators on direct regeneration of watermelon (Citrulus lanatus Thumb.). Plant Tissue Cult, 13(2), 173-177.USDA. Agricultural Research Service. Banana.Valle-Jones, J. C. (1985). An open study of oat bran meal biscuits (‘Lejfibre’) in the treatment of constipation in the elderly. Current medical research and opinion, 9(10), 716-720.Venancio, V. P., Kim, H., Sirven, M. A., Tekwe, C. D., Honvoh, G., Talcott, S. T., & Mertens‐Talcott, S. U. (2018). Polyphenol‐rich Mango (Mangifera indica L.) Ameliorate Functional Constipation Symptoms in Humans beyond Equivalent Amount of Fiber. Molecular nutrition & food research, 62(12), 1701034.Xu, L., Yu, W., Jiang, J., & Li, N. (2014). Clinical benefits after soluble dietary fiber supplementation: a randomized clinical trial in adults with slow-transit constipation. Zhonghua yi xue za zhi, 94(48), 3813-3816.Yang, Z. H., Yu, H. J., Pan, A., Du, J. Y., Ruan, Y. C., Ko, W. H., … & Zhou, W. L. (2008). Cellular mechanisms underlying the laxative effect of flavonol naringenin on rat constipation model. PLOS one, 3(10), e3348.Yin, J., Liang, Y., Wang, D., Yan, Z., Yin, H., Wu, D., & Su, Q. (2018). Naringenin induces laxative effects by upregulating the expression levels of c-Kit and SCF, as well as those of aquaporin 3 in mice with loperamide-induced constipation. International journal of molecular medicine, 41(2), 649-658.Younes-Sakr L, Senesse P, Laurent C, Rouanet JM, Rugani N, Cristol JP, Gaillet S: Validation of a surgical technique for rat intestinal irradiation: potential side effects prevention by dietary grape phenolics. Dig Dis Sci 2012, 57(10):2562-2570.


Cara Tanam Kaktus yang Betul dan Mudah

Bagaimanakah cara tanam kaktus yang betul? Artikel ini akan membincangkan cara tanam kaktus yang betul serta penjagaannya dari penyakit.

Kaktus merupakan salah satu tanaman yang dikenali oleh seluruh masyarakat di dunia. Bercerita tentang kaktus, masyarakat mudah mengenalinya dengan ciri utamanya iaitu sejenis pokok berduri. Kaktus tergolong dalam keluarga Cactaceae. Ianya memiliki lebih daripada 2000 varieti dengan pelbagai warna dan bentuk. Kaktus mempunyai ketahanan yang sangat lasak terhadap cuaca ekstrim.

Akan tetapi, ianya sangat memerlukan tempoh yang lama bagi menghasilkan bunga. Berikutan daripada itu, ianya amat bersesuaian ditanam Malaysia kerana beriklim lembap dan panas. Tanaman ini amat kurang diusahakan di Malaysia, namun begitu ianya masih relevan diusahakan dan mendapat perhatian terhadap penggemar kaktus sebagai tanaman sekulen yang sesuai dijadikan hiasan dan mempunyai nilai estetika pada rumah. Melalui artikel kali ini, saya akan menerangkan tentang cara menanam pokok kaktus.

Terdapat hampir lebih daripada 2000 varieti kaktus yang terdapat di dunia. Antara jenis-jenis kaktus tersebut adalah:

Secara terperinci, ianya perlu memenuhi beberapa syarat asas seperti berada pada ketinggian 1200m dari paras laut. Selain itu, suhu udaranya adalah 70- 170°C dan menerima taburan hujan sekitar 60mm sebulan. Walaupun ianya merupakan syarat utama, anda tidak perlu risau kerana ianya mudah beradaptasi pada suhu dan keadaan cuaca.

Tanaman ini tidak memerlukan penjagaan yang rumit berikutan daripada daya ketahanannya terhadap cuaca, penyakit dan sebagainya. Kaktus tidak memerlukan air yang banyak, malahan ianya mampu hidup di kawasan berpasir dan kering. Dari segi pencahayaan pula, tiada sebarang kesan negatif terhadap tanaman walaupun menerima pancaran cahaya sepenuhnya sepanjang masa. Iklim seperti di Malaysia amat bersesuaian untuk tanaman ini.

Benih bagi tanaman ini boleh diperolehi dengan 2 cara iaitu melalui kaedah generatif dan vegetatif. Melalui kaedah generatif, benih boleh diperolehi dengan melakukan pemilihan biji benih daripada kaktus yang terbaik. Biji boleh diperolehi daripada buah pokok kaktus yang matang lebih kurang setahun ataupun boleh didapati melalui premis-premis pertanian berdekatan dan online.

Manakala untuk kaedah vegetatif, benih boleh diperolehi melalui keratan batang, tunas, dan kahwin ataupun grafting. Benih yang dihasilkan melalui kaedah grafting boleh menghasilkan variasi kaktus baru yang berkualiti tinggi serta mempunyai nilai yang lebih tinggi daripada kaktus biasa.

Biji boleh diperolehi daripada buah kaktus

Kebiasaannya, benih kaktus akan ditanam di dalam pasu dan pot. Terdapat pelbagai jenis pasu dan pot yang diperbuat daripada pelbagai bahan antaranya ialah plastik, simen dan sebagainya. Untuk menyediakan media tanaman kaktus, bahan-bahannya adalah seperti tahi ayam kering atau kompos, sekam dan pasir dengan komposisi (1:1:1). Bahan-bahan tersebut perlu digaul supaya sebati dan lalu dimasukkan kedalam pot atau pasu.

Pada peringkat awal penanaman, kebiasaannya ianya perlu disemai di dalam pot atau pasu yang lebih kecil seperti yang telah dinyatakan. Perkara yang penting adalah penyediaan keratan batang. Keratan batang tersebut boleh digunakan sebagai batang induk dan sambungan terhadap induk kaktus yang lain melalui kaedah grafting. Dengan menggunakan keratan, risiko adalah lebih rendah berbanding menggunakan biji benih.

Cara mendapatkan keratan tersebut adalah dengan memotong bahagian kaktus yang matang secara melintang kemudian bahagian yang dipotong tersebut perlu dicantas secara menyerong dalam lingkungan 45°. Pemotongan keratan hendaklah menggunakan cutter atau pisau tajam yang bersih. Kemudian, batang tersebut akan ditanam pada posisi tengah pot atau pasu. Batang yang ditanam perlu disiram sekadar membasahi permukaan sahaja dan dibiarkan selama seminggu supaya beradaptasi dengan keadaan yang baru.

Kaktus akan tumbuh membesar dalam masa 6-12 bulan setelah penanaman. Apabila ianya semakin membesar, disyorkan untuk memindahkan kaktus tersebut ke pot atau pasu yang lebih besar supaya tidak menyekat pertumbuhannya. Sebagai peringatan awal untuk melakukan pemindahan, komposisi media hendaklah sama seperti komposisi media asal.

Aktiviti ini dijalankan sekurang-kurangnya 6-12 bulan sekali dengan menggunakan baja berunsur cecair yang mengandungi elemen lengkap iaitu nitrogen, fosforus dan kalium.

Tanaman ini tidak memerlukan air yang banyak kerana dikhuatiri sekiranya pemberian air terlalu banyak sehingga menyebabkan air bertakung pada permukaan ianya akan menyebabkan akar membusuk dan kedatangan penyakit. Oleh itu, pemberian air secara ideal adalah sekurang-kurangnya 1 kali seminggu. Kekerapan penyiraman adalah bergantung kepada keadaan cuaca. Pemberian air terhadap kaktus tidak perlu diberi terlalu kerap kerana ianya mempunyai kebolehan menyimpan air untuk tempoh masa yang panjang dan resistan terhadap cuaca panas.

Kawalan Penyakit dan Perosak

Penyakit yang umum terhadap tanaman kaktus adalah nekrosis pada batang. Sekiranya tidak ditangani, ianya akan menyebabkan batang mereput dan mati. Penyakit ini berpunca daripada serangan kulat tertentu. Oleh itu, cara menanganinya adalah dengan menggunakan racun kulat pada kadar yang bersesuaian.

Nekrosis disebabkan Aspidiotus sp.

Kaktus boleh dijual pada semua peringkat umur bergantung kepada permintaan pelanggan.

Untuk memulakan penanaman kaktus, perlu diketahui terlebih dahulu bahawa ianya memerlukan tempoh masa yang lama untuk membesar. Oleh itu, ianya memerlukan kesabaran yang tinggi untuk diusahakan. Pastikan untuk melakukan penanaman, anda mengikuti segala prosedur yang dinyakan bagi mendapatkan peratusan hidup yang tinggi dan kualiti yang baik.

Diharapkan artikel cara tanam kaktus ini dapat membantu para pembaca untuk menanam pokok ini.

Cara Tanam pokok lain yang anda perlu tahu:

Kampus Tani (2019). Budidaya kaktus untuk pemula. Syaiful Annas (2010). Pengaruh persilangan buatan pada kaktus apel. UNS-F.Pertanian Prog. Agronomi-H.0106105-2011


Cara Tanam Bunga Ros yang Betul

Bagaimanakah cara tanam pokok bunga ros yang betul? Artikel ini akan membincangkan dengan lengkap berkenaan cara tanam bunga ros, penjagaannya, pembajaan dan lain-lain.

Ros ataupun mawar sangat sinonim dengan masyarakat kita sebagai tanaman hiasan, penyeri majlis, landskap dan sebagainya. Pokok ros dikategorikan sebagai pokok renek, namun begitu ada sebahagian penggemar ros yang menyatakan bahawa ianya sejenis tanaman herba. Ros pada hari ini, terdapat pelbagai variasi warna.

Dengan teknik serta penyelidikan dan pembangunan terkini, pelbagai warna bunga dihasilkan mengikut citarasa dan permintaan pelanggan. Setiap warna bunga ros mempunyai maksud dan tujuan yang tertentu bagi penggemar bunga ini. Misalnya untuk ros merah, ianya melambangkan tanda percintaan manakala untuk kuning pula ianya melambangkan tanda persahabatan. Disamping itu, ada juga yang menyatakan bahawa bunga ros mempunyai aura yang positif dan membantu kesihatan rohani melalui rawatan aroma terapi. Selain itu, tanaman ini juga merupakan sumber jana pendapatan sekiranya diusahakan.

Dengan teknik dan pemasaran yang tepat, tanaman ini mampu dipasarkan sehingga ke luar negara. Perlu kita ketahui bahawa penanamannya tidaklah terlalu senang dan tidaklah terlalu rumit, apa yang penting adalah teknik dan latihan secara intensif. Dengan mengetahui cara penanamannya, tidak mustahil untuk melaksanakannya. Hari ini, saya akan merungkai tentang cara penanaman ros dengan mudah dan berkesan.

Terdapat pelbagai jenis ros terdapat di dunia seperti hybrid tea, floribunda, grandiflora, climber, ground cover, polyantha, English rose, dan juga miniature. Bagi setiap jenis jenis yang dinyatakan tersebut, terdapat pelbagai cabang varieti lain yang telah dihasilkan. Antara jenis ros yang menjadi pilihan ramai adalah:

Floribunda (Our lady of Guadalupe)

Seperti yang sedia kita ketahui bahawa tanaman ini memerlukan kawasan beriklim sejuk seperti di kawasan tanah tinggi. Kenyataan tersebut adalah benar. Namun begitu ianya masih boleh diusahakan di kawasan tanah rendah dan bersuhu tinggi dengan kaedah yang betul. Dengan hanya menyediakan tanah yang sesuai iaitu tanah poros atau tanah liat berpasir dengan campuran bahan organik serta keperluan pencahayaan yang mencukupi iaitu 6-8 jam sehari nescaya, pokok akan berbunga. Untuk keperluan dari segi pH adalah dalam lingkungan pH 5.5-7.

Bunga ros boleh ditanam terus pada tanah ataupun dalam pasu. Untuk penanaman di atas tanah, kawasan perlu dibajak sedalam lebih kurang 30cm dan dibiarkan selama 15-30 hari bagi memulihkan semula keadaan tanah. Selepas itu, anda perlu menyediakan batas penanaman. Batas penanaman yang disediakan hendaklah berukuran 100cm lebar x 30cm tinggi dan pastikan jarak di antara batas yang lain adalah mengikut standard iaitu 30-40cm.

Bagi memudahkan proses penanaman, lubang boleh disediakan terlebih dahulu dengan ukuran kedalaman 45 x 45 x 45cm. Akar bunga ros tidak akan menembusi tanah terlalu dalam, oleh itu pada kedalaman tersebut ianya adalah mencukupi. Jarak lubang antara lubang lain adalah 60 x 60 cm. Manakala untuk penanaman di dalam pasu, dengan menyediakan media tanaman (1:1:1) dan pastikan pasu tersebut mempunyai lubang bagi membuang lebihan air.

Benih ros boleh diperolehi daripada bunga yang telah matang dan berbunga. Cara mengetahui biji benih samada bagus atau tidak adalah dengan merendamkannya ke dalam air. Benih yang tenggelam adalah antara benih yang terbaik dan sesuai untuk ditanam.

Benih yang telah diperolehi itu hendaklah disemai pada media semaian (1:1:1) terlebih dahulu selama 4 minggu sehingga bercambah. Kedalaman semaian yang ideal adalah sekitar 0.5-1cm.

Manakala untuk jarak antara baris pula adalah 5-10cm. Semasa peringkat penyemaian, anak benih hendaklah disiram secara berkala sehingga cukup basah. Selepas itu, ianya sudah boleh dipindahkan pada tanah dan pasu.

Setelah 1 bulan penyemaian, benih tersebut sudah boleh dipindahkan ke tanah. Sebelum menanam ke dalam lubang yang telah disediakan, benih perlu dicabut dari media semaian dan dipangkas pada batang dan cabangnya sehingga tinggal 20-25cm dengan menggunakan gunting. Kemudian, rendamkan benih tersebut di dalam larutan hormon pengakaran bagi merangsang pertumbuhan akar selama 15-30 minit sebelum ditanam. Bagi penanaman ros, penyediaan naungan adalah penting bagi mengatur dan mengawal pencahayaan untuk pertumbuhan bunga.

Untuk aktiviti pembajaan bunga ros, ianya adalah berperingkat iaitu pada peringkat pertumbuhan, pembungaan dan juga selepas bunga gugur. Pada peringkat awal, pokok akan dibaja selepas 7-15 hari dari tarikh penanaman dengan 5g baja NPK (5:10:5). Sekiranya baja tersebut sukar diperolehi di pasaran, anda boleh menggunakan baja yang berasaskan organik dan berlabel foliar sebagai alternatif. Pembajaan seterusnya dijalankan setiap 3-4 bulan sekali. Cara pemberian baja adalah dengan menaburnya pada sekeliling kanopi tanaman, kemudian ditimbuskan dengan tanah dan segera disiram hingga cukup basah.

Pada peringkat awal iaitu 1-2 bulan selepas penanaman, pemberian air perlu dijaga rapi dan disiram secara berkala sebanyak 2 kali sehari bagi memastikan pertumbuhan pokok terjamin. Akan tetapi, kadar pemberian air perlu dikurangkan bergantung kepada cuaca. Waktu yang terbaik untuk melakukan penyiraman adalah pada waktu awal pagi dan di belah hujung petang, dimana pada waktu tersebut cuaca tidak terlalu panas yang akan menyebabkan penyejatan air dalam tanah dan air dapat bertahan lebih lama dalam tanah.

Kawalan Penyakit dan Perosak

Sekiranya penyakit dan perosak tidak dikawal, kualiti bunga ros akan terjejas. Oleh itu langkah kawalan terhadap serangan tersebut perlu dikenalpasti dan dikawal secara intensif. Penyakit yang umum menyerang tanaman ini ialah blackspot, karat daun, powdery mildew, dan mosaic. Kebanyakkan daripada penyakit tersebut adalah berpunca daripada serangan kulat. Sebagai langkah kawalan, semburan menggunakan racun kulat adalah cara yang terbaik bagi mengawalnya.

Manakala dari segi perosak pula, ianya mudah terserang oleh kutu daun, kumbang, tungau, teritip dan nematod. Semua perosak tersebut akan menyerang pada semua bahagian pokok ros seperti pada batang, daun dan juga akar. Sekiranya tidak dikawal, ianya akan menyebabkan pertumbuhan pokok terjejas malahan akan menyebabkan kematian. Cara menangani masalah tersebut adalah dengan penggunaan racun serangga.

Nematod akar (Meloidgyne sp.)

Bunga ros sudah boleh dituai pada umur 4-5 bulan selepas penanaman. Cara penuaian bunga ros yang betul adalah dengan memotong pada bahagian pangkal untuk mendapatkan tangkai bunga. Kebiasaannya, bunga ros yang dipetik di peringkat komersial ialah bunga yang belum mekar sepenuhnya. Hal ini kerana setelah dituai, bunga ros akan dihantar ke destinasinya dan dalam tempoh penghantaran, bunganya akan mekar sepenuhnya dan kekal segar walaupun dihantar pada tempat yang jauh.

Diharapkan artikel cara tanam bunga ros ini akan memudahkan para pembaca menanam bunga ros dengan cara yang betul

Cara Tanam pokok lain yang anda perlu tahu:

Rukmana, Rahmat (1995). Mawar. Yogyakarta : Penerbit Kanisius.TTG Budidaya Pertanian (2000). Mawar. Sistem Informasi Manajemen Pembangunan di Perdesaan, BAPPENAS


9 Bahagian Daging Lembu dan Mana yang Paling Sihat

Apakah bahagian daging lembu yang paling sihat? Artikel ini akan membincangkan beberapa bahagian lembu yang diambil untuk di jadikan daging dan juga menerangkan kawasan mana yang paling baik untuk kesihatan.

Di Malaysia, daging boleh dimasak dengan pelbagai jenis masakan termasuklah daging rendang, kari, sup dan sebagainya. Namun, setiap bahagian potongan daging mempunyai kandungan protein dan lemak yang berbeza. Teruskan membaca artikel ini untuk mengetahui jenis-jenis potongan daging yang asas dan pilihan daging yang lebih sihat.

1. Tulang Rusuk (ribs)

Tulang rusuk merupakan bahagian daging bertulang. Kebanyakan individu gemar menikmati daging di bahagian ini disebabkan rasa dagingnya yang unik. Bahagian ini merupakan bahagian yang paling popular digunakan untuk memasak stik. Bahagian tulang rusuk ini mempunyai 22.1g – 22.5g protein dan 4.2g – 5.9g jumlah lemak untuk setiap 100gram daging.

2. Daging Bahu (chuck)

Daging bahu lembu merupakan daging yang mungkin juga menjadi pilihan bagi sesetengah individu. Hal ini demikian kerana daging di bahagian bahu mempunyai tekstur yang lembut setelah dimasak. Namun, kelembutan daging bahu tidak dapat menandingi daging dibahagian tulang rusuk, batang pinang mahupun harimau menangis. Daging di bahagian bahu ini sesuai dimasak dengan pelbagai jenis masakan termasuklah secara panggang atau rebus. Daging ini mempunyai 19.3g -20.1g protein dan 8.9g – 10.7g jumlah lemak untuk setiap 100gram daging.

3. Daging Batang Pinang (Short Loin/ Tender loin)

Daging batang pinang merupakan daging yang terletak tengah di belakang bahagian badan lembu. Ada sesetengah stik dibuat menggunakan daging di bahagian ini. Daging di bahagian ini mempunyai tekstur lembut setelah dimasak dan mengandungi kurang lapisan lemak. Kandungan protein dan lemak di dalam setiap 100gram daging ialah masing-masing sebanyak 22.8 g – 23.0g protein dan 3.8g – 7.1g lemak.

4. Daging Harimau Menangis (Sirloin)

Daging harimau menangis merupakan bahagian yang paling lembut dan terletak diantara bahagian celah peha bahagian kaki belakang lembu. Harga daging harimau menangis biasanya dijual dengan harga yang tinggi disebabkan permintaan yang tinggi disamping kuantiti daging yang sedikit bagi setiap lembu. Mengikut kajian, 100 gram daging jenis ini mempunyai sebanyak 21.9g – 22.3g protein dan 3.5g – 4.6g lemak.

5. Daging Lambung (Flank)

Daging lambung mempunya nama yang sinonim dengan kedudukan daging ini terletak. Daging lambung ini didapati di bahagian bawah diantara perut dan kaki belakang lembu. Potongan daging ini biasanya berbentuk panjang dan rata. Daging ini tidak kurang setanding dengan daging-daging premium yang lain. Kandungan protein dan lemak bagi setiap 100 gram daging ini ialah sebanyak 21.4g – 21.7g protein dan 5.0g – 6.3 g lemak.

Bahagian dada ialah bahagian daging yang terletak antara bawah bahu hingga ke bawah lembu. Bahagian ini dikatakan lebih liat berbanding bahagian lembu yang lain. Oleh itu, bahagian ini perlu dimasak lebih lama berbanding bahagian lain. Dada lembu mempunyai kira-kira sebanyak 21.2g – 21.7g protein dan 4.1g – 5.8g lemak bagi setiap 100gram.

7. Daging Punggung (Round)

Daging punggung lembu merupakan daging yang tidak lain lagi diwakili oleh bahagian punggung lembu. Daging ini kurang permintaan dalam kalangan masyarakat disebabkan tekstur daging yang agak liat dan memerlukan masa yang lama untuk dimasak. 100gram daging punggung lembu mempunyai 22.7g- 23.1g jumlah protein dan 3.4g – 4.8g jumlah lemak.

Satu per empat daripada bahagian bawah tulang rusuk lembu merupakan bahagian yang dinamakan ‘Plate’ iaitu bahagian bawah perut lembu. Bahagian ini merupakan bahagian yang dijual dengan harga rendah disebabkan teksturnya yang liat setelah dimasak. Bahagian ini mengandungi sebanyak 19.2g – 19.7g jumlah protein dan 8.5g – 11.0g jumlah lemak bagi setiap 100gram bahagian.

Potongan kaki lembu ialah potongan yang paling pejal diantara potongan asas lembu yang lain. Potongan ini juga merupakan potongan yang paling liat teksturnya jika dibandingkan dengan bahagian lembu yang lain. Untuk mendapatkan hasil yang baik, bahagian ini sering memerlukan tempoh masa memasak yang lebih lama. 100gram bahagian betis lembu ini mengandungi 19.7g – 20.1 g jumlah protein dan 9.9g – 11.4g jumlah lemak bagi setiap 100gram.

Setiap bahagian lembu mempunyai kandungan jumlah protein dan lemak masing-masing. Pastikan lemak putih yang terdapat pada permukaan daging dibuang terlebih dahulu sebelum memasak mana-mana bahagian daging lembu kerana jumlah lemak di dalam daging juga ditentukan oleh kandungan lemak tepu yang menempel di permukaan daging tersebut.

Kesimpulannya, bersederhanalah dalam pengambilan daging merah. Kurangkan jumlah pengambilan daging merah secara keseluruhan kerana daging merah hadir bersama lemak tepu secara keseluruhan. Penyediaan daging dan juga cara daging tersebut dimasak juga memainkan peranan penting dalam penjagaan kesihatan.

Daging yang dimasak dengan minyak yang banyak akan mengandungi lebih banyak kalori berbanding daging yang dimasak dengan minyak yang sedikit. Akhir sekali, seimbangkan sajian yang mengandungi daging dengan pelbagai jenis sayuran dan buah-buahan.

Lin KC, and Cross HR (1989) Mineral composition of lamb carcasses from the United States and New Zealand. Meat Science 24:47-59.MLA (2007) Nutrient composition data of Australian lean meat – beef, lamb, veal, mutton. Meat and Livestock Australia: 1-10 pp.Patterson, K. Y., Duvall, M. L., Bhagwat, S., Howe, J. C., & Holden, J. M. (2011). USDA Nutrient Data Set for Retail Beef Cuts.USDA (2014) Full report (all nutrients): 17084, Lamb, New Zealand, imported, square-cut shoulder, separable lean and fat, raw. Agricultural Research Service, United States Department of Agriculture.USDA (2014) Basic report: 17068, Lamb, New Zealand, imported, fore-shank, separable lean and fat, raw. Agricultural Research Service, United States Department of Agriculture.USDA (2014) Full report (all nutrients): 17029, Lamb, domestic, rib, separable lean and fat, trimmed to ¼” fat, choice, raw. Agricultural Research Service, United States Department of Agriculture.


Baja NPK: Kandungan, Pembuatan dan Penggunaan

Penggunaan baja sering dipraktikkan oleh petani untuk menyuburkan tanaman. Antara baja yang biasa digunakan adalah baja NPK. Apakah itu baja NPK? Baja NPK adalah baja sebatian bukan organik yang digunakan oleh para petani untuk memperoleh hasil pertanian yang lebih baik. Penggunaan baja NPK pada kadar yang bersesuaian telah direkodkan mampu meningkatkan hasil tanaman seperti jagung, pisang, cili dan pelbagai tanaman lain.

Penggunaan baja NPK mampu meningkatkan kesuburan tanah. Tanah yang lengkap dengan nutrien mampu meningkatkan aktiviti, penggandaan dan pembesaran sel untuk pertumbuhan yang subur. Pertumbuhan yang subur kesan dari penggunaan baja mampu meningkatkan penghasilan bahan kering kerana pokok berupaya menyerap lebih banyak tenaga daripada cahaya matahari dan nutrien untuk tumbesaran dan perkembangan.

Dalam penanaman jagung, baja NPK berkesan meningkatkan ketinggian, ukur lilit batang, bilangan daun, saiz daun, hasil bahan kering dan hasil jagung. Kadar optimum penghasilan jagung adalah pada kadar penggunaan 400kg/ha (60 kg N, 27.16 kg P dan 49.8 kg K) baja NPK, manakala pada kadar 600kg/ha, penggunaan baja adalah bersifat toksik yang mengakibatkan pertumbuhan jagung dan hasil terbantut dan berkurangan.

Dalam amalan penanaman pisang pula, penggunaan baja ini dilihat tidak mempunyai kesan yang ketara pada bahagian pokok seperti bilangan daun, saiz daun, tinggi pokok dan ukur lilit pokok serta kadar kebolehtuaian hasil. Namun penggunaan baja ini mampu meningkatkan hasil buah pisang seperti berat dan bilangan buah yang dituai.

Apakah yang terkandung di dalam baja NPK? Seperti yang tertera pada namanya sendiri, NPK bererti baja ini mengandungi tiga unsur makronutrien penting untuk pertumbuhan dan perkembagan pokok seperti Nitrogen (N), fosforus (P) dan Kalium (K).

Nombor yang tertera pada pembungkusan baja NPK pula adalah peratusan unsur-unsur tersebut dalam sebatian baja. Sebagai contoh baja NPK 15:15:15 yang sering digunakan dalam penanaman cili bermaksud baja itu mengandungi 15% Nitrogen, 15% Fosforus dan 15% Kalium yang membawa kepada 45% sebatian baja. Selebihnya iaitu 55% lagi adalah bahan bahan lain seperti unsur micronutrient seperti Magnesium (Mg), Kalsium (Ca), Boron (B) dan sebagainya seperti unsur lengai (pasir, tanah atau media tanaman).

Bahan bahan lain diperlukan untuk membentuk sebatian baja ini adalah penting untuk mengelakkan kesan buruk terhadap tanaman seperti melecur pada batang pokok. Semakin tinggi nombor baja, semakin pekat sebatian unsur makronutrien dalam sebatian tersebut.

Pembuatan baja NPK dipengaruhi oleh jenis tanaman, peringkat penanaman, musim penanaman, cuaca dan sebagainya. Petani haruslah memastikan peratusan yang dilihat pada pembungkusan baja adalah bersesuaian dengan tanaman yang ingin dibaja. Lazimya, unsur N,P dan K yang perlu diambil perhatian bagi memastikan nutrien dapat diserap oleh tumbuhan bagi menghasilkan tumbuhan yang sihat dan menghasilkan hasil yang berkualiti.

Walaupun baja mendatangkan manfaat kepada tanaman namun dengan kesilapan pemberian baja yang tepat kepada tanaman, ia mampu menyebabkan pokok mengalami lecuh pada pangkal pokok ataupun kesan yang diingini  tidak akan diperoleh. Kebanyakan baja sebatian NPK hadir dalam bentuk baja berbutir. Butiran baja ini perlu ditabur jauh sedikit daripada batang pokok untuk mengelakkan lecur pada pokok. Pemberian baja juga haruslah berkala seperti setiap dua minggu dan pada kadar tertentu sahaja dan ini semua bergantung kepada jenis tanaman, peringkat penanaman dan juga jenis baja (peratusan NPK).

Sesuai untuk tanaman yang bagaimana

Kenapa baja NPK penting untuk tanaman? Unsur makronutrien yang terdapat di dalam sebatian baja NPK adalah penting kerana semua tumbuhan memerlukan unsur nitrogen, fosforus dan kalium untuk tumbesaran yang sihat. Kegagalan untuk mendapatkan unsur-unsur in menjadikan pokok terbantut pertumbuhannya kerana Nitrogen, Fosforus dan Kalium adalah unsur utama yang mempunyai fungsi yang tersendiri dalam tumbesaran pokok. Kepentingan unsur-unsur ini adalah seperti:

Nitrogen: Kepentingan untuk tumbesaran daun yang sihat

Fosforus: Kepentingan untuk tumbesaran akar dan perkembangan bunga dan buah.

Kalium: Kepentingan untuk tumbesaran dan perkembangan keseluruhan tumbuhan seperti bunga dan buah.

Kepentingan setiap unsur di dalam sebatian baja NPK membolehkan kita memilih baja yang sesuai diberikan kepada tumbuhan dan pada peringkat yang tertentu. Sebagai contoh, pada peringkat vegetative penanaman cili iaitu sebelum pokok menghasilkan bunga, baja NPK 15:15:15 adalah sesuai digunakan. Namun apabila pokok mula mengeluarkan bunga, baja buah 12:12:17 atau juga dikenali sebagai NPK biru sesuai diberikan kepada pokok. Unsur Kalium yang lebih pekat dalam baja ini mampu menghasilkan buah yang bersaiz besar.

Penggunaan baja yang tidak terkawal atau terlebih boleh memudaratkan tanaman, manuasia dan alam sekitar. Penggunaan baja yang terlalu banyak pada tumbuhan seperti pokok cili boleh mengakibatkan pokok mati. Penggunaan baja yang mengandungi unsur nitrogen diperlukan untuk pertumbuhan pokok hanya pada kadar yang sepatutnya.

Dengan peningkatan penggunaan baja nitrogen kimia atau bukan organik telah meningkat pada Ketika ini. Walaupun ia mampu meningkatkan hasil tanaman namun penggunaan yang tidak terkawal mampu mendatangkan bahaya kepada persekitaran dan manusia. Penggunaan baja nitrogen seperti NPK yang berlebihan mampu mengakibatkan pengumpulan nitrat dalam persekitaran tanah, air bawah tanah, daun dan akar sayuran. Kesan pengambilan diet yang tinggi dengan nitrate boleh menyebabkan beberapa risiko kesihatan kepada manusia seperti kanser, kecacatan tiub saraf semasa perkembangan fetus, diabetes dan juga penyakit berkaitan tiroid.

Ada juga laporan yang mengatakan bahawa penggunaan baja bukan organik pada pertanian intensif boleh mengakibatkan hasil tanaman menurun, ketakimbangan nutrien, larut lesap dan pencemaran terhadap air bawah tanah. Memahami keperluan tanaman dan penggunaan baja yang betul mampu membantu petani untuk mendapatkan hasil yang diingini. Walau bagaimanapun, penggunaan yang betul harus dipraktikkan agar keseimbangan alam dan juga kesihatan manusia tidak terabai.

Cadangan Produk: Baja NPK 15:15:15

Ahmed, M., Rauf, M., Mukhtar, Z., & Saeed, N. A. (2017). Excessive use of nitrogenous fertilizers: an unawareness causing serious threats to environment and human health. Environmental Science and Pollution Research, 24(35), 26983-26987.Law-Ogbomo, K. E., & Law-Ogbomo, J. E. (2009). The performance of Zea mays as influenced by NPK fertilizer application. Notulae Scientia Biologicae, 1(1), 59-62.Al-Harthi, K., & Al-Yahyai, R. (2009). Effect of NPK fertilizer on growth and yield of banana in Northern Oman. Journal of Horticulture and Forestry, 1(8), 160-167.


Cara Tanam Orkid yang Betul dan Bagus

Bagaimanakah cara tanam pokok bunga orkid yang betul? Artikel ini akan membincangkan cara tanam orkid yang betul, penjagaan pokok tersebut dan pembajaannya.

Orkid merupakan salah satu tanaman hiasan komersil yang popular, eksotik dan bernilai tinggi. Terdapat pelbagai jenis orkid yang terdapat di dunia, ianya hampir melebihi daripada 700 jenis. Kebiasaannya, orkid digunakan sebagai hiasan dan penyeri bagi majlis-majlis rasmi. Disebabkan ianya sejenis tanaman yang bernilai tinggi, maka penjagaan dan penyelenggaraannya juga memerlukan komitmen yang tinggi.

Kualiti merupakan penanda aras bagi nilai pasaran tanaman orkid. Selain itu, tanaman ini juga membantu beberapa industri lain di dalam Malaysia, antaranya ialah pelancongan, pendidikan, dan kraftangan. Bunga orkid adalah sinonim sebagai tanaman di halaman rumah, namun begitu ramai pengusaha pada masa kini mula mengembangkan pasaran ke peringkat antarabangsa.

Hal ini kerana, terdapat beberapa jenis orkid yang unik yang hanya boleh didapati di Malaysia yang menjadi pilihan masyarakat luar negara. Melalui perkara tersebut, peluang dan kejayaan yang amat cerah menjadi jaminan dalam industri ini. Melalui artikel kali ini, saya akan menerangkan tentang cara menanam orkid dengan betul dan berkesan.

Keunikan pada setiap jenis orkid adalah ianya mempunyai pelbagai variasi warna bunga.

Terdapat pelbagai kaedah bagi mendapatkan benih orkid, antaranya ialah melalui keratan batang, umbisi, offshoot, tangkai bunga dan juga tisu kultur. Kesemuanya adalah bergantung kepada jenis orkid. Untuk tujuan komersial, bunga ini perlu dibiakkan menggunakan kaedah tisu kultur bagi mendapatkan lebih banyak anak pokok baru. Kaedah ini amat sesuai untuk semua jenis orkid. Pemilihan tempat semaian adalah penting bagi tanaman ini. Ianya memerlukan persekitaran yang bersih dan steril bagi menjamin peratusan hidup pada peringkat awal. Pada peringkat tersebut sebaiknya ianya dijalankan di dalam makmal kerana ianya lebih terjamin daripada pelbagai risiko.

Pada peringkat ini, anak pokok yang dihasilkan melalui tisu kultur akan mula ditanam setelah mempunyai akar dengan sekurang-kurangnya 2 helai daun. Langkah pertama sebelum menanamnya, anak pokok tersebut perlu dibersihkan secara teliti terutama pada bahagian akar kemudian, direndam dalam bekas berisi air. Seterusnya, ianya perlu disemai di dalam seedling tray yang berisi peatmoss serta dibiarkan dengan penyiraman secara berkala sehingga mencapai ketinggian lebih 4cm untuk pemindahan semula. Untuk pemindahan semula, anak pokok tersebut perlu dipindahkan pada pasu empu atau thumb pot yang berukuran diameter 3-4cm.  Penyediaan naungan juga adalah penting. Dengan penggunaan jaring hitam, ianya mampu mengawal keprluan cahaya matahari kepada pokok orkid secara optima iaitu sebanyak 50- 70%. Setelah ianya semakin membesar, pemindahan akan dilakukan berulang kali bagi memastikan pertumbuhan yang baik. Untuk pemindahan ke dalam pasu yang lebih besar, penyediaan dari segi media akan sedikit berbeza. Terlebih dahulu, media serpihan arang atau batu bata berukuran lebih kurang 20cm perlu diisi separuh bahagian pasu. Kemudian, anak pokok diletakkan pada bahagian tengah dan ditabur sekali lagi dengan media serpihan tadi sehingga 70% memenuhi pasu. Langkah tersebut dilaksanakan bagi membantu pengudaraan di dalam tanah. Pelbagai sumber boleh digunakkan sebagai media penanaman bergantung kepada kreativiti anda.

Penyiraman perlu dilakukan secara berkala sebanyak 2 kali sehari.

Untuk pertumbuhan yang subur dan pengeluaran bunga yang cantik, penggunaan baja adalah penting. Orkid boleh diberi dengan baja lengkap melalui semburan foliar dan secara tabur mengikut kadar yang disyorkan. Bagi semua peringkat pertumbuhan, pembajaan dilakukan sebanyak 3 kali seminggu. Pada peringkat semaian, pokok perlu dibaja dengan baja foliar (21:21:21:TE) untuk meransang pertumbuhan daun melalui semburan. Cuaca amat memainkan peranan dalam program pembajaan. Manakala untuk peringkat tumbesaran dan pembungaan pula, penggunaan baja foliar dedaun seperti Gaviota 63 dan 67 dengan sukatan 1 sudu untuk 1 gelen air. Untuk menambahbaik pertumbuhan, baja organik seperti tahi ayam atau baja pellet boleh digunakan sebanyak 50g sepasu setiap bulan.  Elakkan pembajaan di waktu hujan dan panas terik bagi mengelakkan pokok mati melecur.

Kawalan Penyakit dan Perosak

Orkid sangat mudah diserang penyakit dan perosak, disebabkan itu penjagaan rapi bagi tanaman ini mesti dititikberatkan. Masalah tersebut amat kritikal kerana ianya akan menjejaskan kualiti dan menyebabkan nilai pasarannya menurun. Dibawah adalah antara jenis penyakit dan serangga serta cara penanganannya.

Untuk pokok jenis bunga-bungaan kebiasaannya dituai setelah mencapai pembentukan bunga sebanyak 70%. Hasilnya boleh dijual bersama dengan pasu dan dalam bentuk tangkai. Namun semua itu bergantung kepada permintaan pelanggan. Cara menuainya hendaklah dilakukan pada waktu pagi dengan menggunakan gunting. Ianya bertujuan bagi melambatkan penurunan kandungan air dalam bunga. Pada waktu yang sama, ianya mengekalkan kesegaran bunga untuk tempoh yang lebih panjang. Selepas itu, bunga yang telah dituai akan dibasuh dan digred mengikut piawaian jualan.

Diharapkan artikel cara tanam bunga orkid ini akan sedikit sebanyak memberikan gambaran cara tanam yang betul kepada anda.

Cara Tanam pokok lain yang anda perlu tahu:

Jabatan Pertanian (2008). Panduan menanam orkid dendrobium. Infotani: 61/06.07/15R.Zaharah, H. & Razlaily, Z. 1991. Penanaman orkid. Institut Penyelidikan dan Kemajuan Pertanian Malaysia (MARDI).


Cara Tanam Anggur yang Betul dan Sesuai

Bagaimanakah cara tanam anggur yang betul dan mendatangkan hasil? Artikel ini akan membincangkan teknik-teknik cara tanam anggur yang anda boleh ikuti dari segi penanaman, penjagaan penyakit dan juga pembajaan pokok anggur.

Penanaman anggur di Malaysia telah bermula sejak dari zaman 80-an dan dijalankan oleh Universiti Pertanian Malaysia yang merupakan Universiti Putra Malaysia pada masa kini. Projek tanaman ini telah dikomersialkan di negeri Perlis berikutan daripada kesesuaian dari segi cuaca di sana iaitu kemarau dan kering lebih kurang 3 bulan.

Tanaman anggur ini masih boleh diusahakan di kawasan yang lembap, akan tetapi ianya akan menjejaskan kualitinya dari segi rasa dan tekstur. Anggur amat popular dan mendapat permintaan yang tinggi terhadap masyarakat di seluruh dunia. Bukan sahaja manis dan enak, ianya juga mengandungi khasiat yang tinggi. Seperti yang dapat digambarkan dalam trend pasaran masa kini, anggur amat mudah diperolehi di mana-mana pasaraya oleh kerana permintaannya yang tinggi dan ianya sentiasa dibeli.

Usaha memperkenalkan penanaman anggur ke serata negeri dalam Malaysia, hendaklah dilaksanakan bagi mempertingkatkan bekalan tanaman ini untuk keperluan domestik. Secara tidak langsung, menjana sumber pendapatan kepada para pengusaha dan menjadi satu tanaman komoditi eksport negara. Tanpa bercerita panjang lagi, hari ini saya akan mengorak langkah memperkenalkan tentang cara penanaman anggur dengan betul dan berkesan.

Jenis-jenis Anggur yang di Tanam di Malaysia

Setiap jenis anggur mempunyai tempoh matang dan warna kemasakan yang berbeza. Terdapat pelbagai jenis anggur yang boleh ditanam di Malaysia, antaranya ialah:

Keperluan Asas Tanaman Anggur

Dari segi faktor iklim, tanaman ini memerlukan cuaca panas sepanjang 3-4 bulan untuk penghasilan buah yang manis. Selain itu, anggur akan lebih subur pada keadaan cuaca yang panas dan lebih rintang terhadap serangan penyakit. Untuk keperluan air pula, tanaman ini sesuai ditanam pada kawasan yang menerima taburan hujan sekitar 800-1500mm setahun. Suhu yang ideal untuk tanaman anggur adalah di antara 23-36°C. Manakala dari segi faktor tanah pula, ianya sesuai ditanam pada tanah jenis lempung berpasir dan dan mencapai dalam lingkungan pH 5.5-6.5. Sekiranya tanah yang ingin diusahakan itu tidak menepati keperluan asas tersebut, kerja pengemburan dan pengapuran perlu dilaksanakan bagi membaiki struktur dan keasidan tanah.

Sekiranya menanam pelbagai jenis anggur, disyorkan bahwa ianya dijalankan di setiap kawasan yang berbeza berikutan daripada kadar tumbesaran dan kaedah penyelenggaraan yang berbeza bagi setiap jenis anggur. Manakala jika ianya diusahakan di kawasan tanah rendah, sistem saliran yang teratur hendaklah disediakan bagi memastikan pokok tidak mati dan menjejaskan pertumbuhan anggur. Selain itu, disyorkan untuk menggunakan sistem batas untuk kawasan yang tidak sekata.

Anggur boleh dibiakkan menggunakan keratan batang dan tut. Benih yang diperolehi perlu disemai terlebih dahulu selama lebih kurang 3 bulan sebelum ditanam pada batas.

Untuk memulakan penanaman, batas perlu disediakan terlebih dahulu bergantung kepada keluasan kawasan. Kemudian, lubang akan digali pada jarak antara tanaman dengan ukuran 1.5 x 3m. Sebelum memasukkan benih yang disediakan, lubang tersebut perlu dimasukkan dengan 4kg baja organik dan digaul bersama 115g baja CIRP bagi menggalakkan pertumbuhan akar. Akhir sekali, lubang tersebut perlu dibiarkan selama seminggu sebelum penanaman dijalankan.

Untuk penjagaan pokok secara menyeluruh, penyediaan para juga penting bagi membolehkan pokok menjalar dengan baik, memudahkan penjagaan dan penuaian.

Terdapat 3 jenis tahap pemangkasan iaitu pada peringkat pembentukan tunas, pengeluaran daun dan juga pembuahan. Pada peringkat pembentukan, bahagian tunas sisi perlu dibuang sehingga 1.8m untuk mendapatkan pertumbuhan pokok yang tegak dan menggalakkan pertumbuhan batang utama. Kebiasaannya pada peringkat tersebut, kayu sokongan perlu disediakan bagi mendapatkan batang tumbuh menegak secara konsisten. Seterusnya adalah pemangkasan pada peringkat pengeluaran dahan. Pada peringkat ini, pucuk utama perlu dipangkas apabila mencapai ketinggian 1.8m. Tinggalkan 2-3 cabang sepanjang 1m. Untuk pemangkasan kali ke-2 di peringkat ini, dahan sisi dibiarkan tumbuh sebanyak empat cabang sisi bagi setiap dahan dan dibiarkan tumbuh sepanjang 1m. Pemangkasan perlu diulang sehingga 4 kali. Tujuan pemangkasan ini dijalankan adalah untuk meningkatkan pengeluaran bunga setelah pokok mencapai tahap kematangan. Pada peringkat pembuahan pula, hanya bahagian batang yang berwarna coklat dan matang perlu dibiarkan untuk pengeluaran bunga.

Dari segi pembajaan, tanaman perlu dibaja setiap bulan dan setiap kali selepas pemangkasan dilaksanakan. Kadar pembajaan adalah bergantung kepada jenis tanah. Berikut adalah kadar yang disyorkan bagi sepokok anggur:

Seperti yang sedia kita tahu ianya subur pada kawasan yang panas dan kering, oleh itu tanaman ini tidak memerlukan air yang banyak. Hal ini kerana, air yang berlebihan akan menyebabkan buah anggur menjadi masam. Kadar air yang diperlukan bagi sepokok anggur adalah di antara 8-11 liter sehari. Pemberian air akan dihentikan dalam tempoh 1-2 bulan sebelum penuaian dijalankan bagi membolehkan asid dalam buah bertukar kepada gula dan menghasilkan buah yang manis.

Tidak digalakkan mengguna racun rumpai pada peringkat awal penanaman. Sebaiknya, rumpai ditangani dengan penggunaan mesin.

Kawalan Penyakit dan Perosak

Antara beberapa penyakit yang dikenalpasti menyerang tanaman ini adalah seperti antraknos, karat dan kulapok downy. Bagi menangani masalah tersebut, langkah kawalan perlu dijalankan dengan semburan racun serangga, racun kulat, dan baja daun.

Antraknos pada buah anggur

Tanaman ini tidak berbuah mengikut musim. Tempoh kematangan adalah berbeza bergantung kepada jenis anggur. Kebiasaannya, boleh mula dituai pada 120-140 hari selepas pemangkasan peringkat pembuahan dilakukan. Anggaran hasil yang boleh diperolehi daripada sepokok anggur adalah sekitar 8-11kg. Hasil penuaian juga adalah berbeza bagi setiap jenis anggur.

Diharapkan artikel cara tanam pokok anggur ini dapat memberikan idea kepada anda untuk melakukan penanaman anggur yang betul

Cara Tanam pokok lain yang anda perlu tahu:

Bahagian Hortikultur Jabatan Pertanian Malaysia (2009). Panduan menanam anggur. Infotani: 94/02.09/15R.Warta Penelitian dan Pengembangan Pertanian (2008). Iklim dan tanah untuk pengembangan anggur. Vol. 30, No. 6.


Kencing Kotor: Punca, Simptom dan Rawatan

Apakah punca kepada masalah kencing kotor dan rawatan yang diperlukan? Artikel ini akan membincangkan berkenaan punca-punca kepada masalah ini, rawatan, simptom dan sebagainya.

Kencing kotor merupakan ungkapan lain bagi jangkitan saluran kencing ataupun jangkitan air kencing. Jangkitan ini kebiasaannya berlaku disebabkan oleh bakteria seperti spesis E.coli, Proteus, tetapi boleh juga disebabkan oleh organisma lain seperti fungi.

Kencing kotor boleh melibatkan mana mana bahagian dalam saluran kencing anda. Saluran kencing terdiri daripada buah pinggang, ureter, pundi kencing dan juga urethra. Kebanyakan jangkitan saluran air kencing ini hanya melibatkan urethra dan pundi kencing. Namun begitu, jangkitan kuman juga boleh terjadi pada buah pinggang. Kebiasaannya jangkitan yang melibatkan buah pinggang lebih serius dan memerlukan rawatan antibiotik di hospital.

Faktor risiko dan punca kencing kotor

Keadaan yang menyebabkan saluran air kencing tersumbat, pundi kencing tidak kosong sepenuhnya dan sebarang gangguan pada saluran kencing boleh menyebabkan kencing kotor. Terdapat juga faktor faktor lain yang meletakkan anda pada keadaan berisiko mendapat kencing kotor. Antaranya:

Usia –  orang tua lebih senang mendapat kencing kotor kerana sistem imun yang lemahSaluran kencing tersumbat – kelenjar prostate bengkak, batu karang, kanser kelenjar prostatePenyakit kencing manis – pesakit mempunyai sistem imun yang lemah serta kerosakan saraf yang terjadi kerana kencing manis boleh menyebabkan pundi kencing gagal berfungsiPenggunaan kateter – memberi peluang kepada bakteria untuk membiakMasalah kecacatan sarafKehamilanWanita – saluran kencing lebih pendek dan terdedah kepada bakteria

Jangkitan kencing kotor pada urethra dan pundi kencing akan menyebabkan tanda dan simptom berikut:

Pedih ketika kencingKerap kencingAir kencing berdarah atau berwarna kemerahanAir kencing keruhAir kencing berbau busukSakit pada kawasan pelvis bagi wanitaSakit pada kawasan rektum bagi lelaki

Jangkitan kencing kotor melibatkan buah pinggang boleh membawa kepada komplikasi serius apabila kuman masuk ke dalam saluran darah, iaitu urosepsis. Keadaan ini boleh menyebabkan tekanan darah menjadi terlalu rendah seterusnya boleh membahayakan nyawa.

Sakit pada kawasan belakang dan tepi badan, di bawah tulang rusukDemam dan sakit badanMenggigilLoya dan muntah

Doktor akan mengambil maklumat daripada anda tentang simptom yang dialami, masalah kesihatan lain seperti kencing manis, batu karang, mengenal pasti faktor risiko yang anda alami. Seterusnya, doktor akan memeriksa abdomen dan mengenal pasti tanda tanda kencing kotor. Bagi mengesahkan keadaan anda, doktor akan memerlukan sampel air kencing anda bagi ujian dipstick.

Anda perlu membekalkan doktor dengan sampel air kencing anda. Teknik yang betul perlu diperhatikan bagi memastikan sampel adalah baik dan tidak tercemar. Berikut merupakan langkahnya:

Ambil sampel air kencing seeloknya pada awal pagi.Bersihkan kawasan saluran kencing.Biarkan bahagian pertama air kencing untuk mengalir terlebih dahulu.Gunakan bekas yang disediakan bagi menadah bahagian kedua air kencing.Pastikan anda tidak mengambil bahagian terakhir air kencing.

Hal ini penting bagi mengelakkan bakteria yang terdapat pada bukaan saluran kencing tidak bercampur dengan air kencing anda. Ini boleh menyebabkan sampel tercemar dan mengganggu proses ujian.

Doktor akan melakukan beberapa ujian menggunakan sampel air kencing bagi mengenal pasti sebarang jangkitan kuman. Sampel juga akan dibiakkan bagi melihat jenis bakteria yang menjangkiti anda.

Selain daripada itu, jika anda mengalami kencing kotor yang melibatkan buah pinggang, anda mungkin memerlukan ujian darah bagi mengenal pasti jangkitan.

Dalam sesetengah kes yang lebih serius, doktor akan menjalankan ujian ultrasound pada bahagian pundi kencing dan buah pinggang. Lain lain ujian bagi mengesan abnormaliti pada pundi kencing dan buah pinggang anda adalah seperti cytoscopy,  intravenous pyelogram dan CT scan.

Rawatan kepada masalah ini bergantung kepada bahagian mana yang terlibat. Kebiasaannya antibiotik akan diberikan oleh doktor anda. Kebanyakan masalah ini tidak memerlukan anda untuk masuk ke wad terutamanya jangkitan pada bahagian urethra dan pundi kencing. Namun begitu, bagi jangkitan pada buah pinggang, anda perlu dipantau rapi oleh doktor dan menerima rawatan antibiotik yang disuntik terus ke dalam saluran darah.

Secara amnya, anda boleh mengamalkan perkara berikut bagi mengurangkan risiko kencing kotor seperti:

Minum air kosong secukupnyaTidak menahan kencingMembersihkan kawasan kemaluan dengan betulMendapatkan pemeriksaan prostate bagi lelaki yang mengalami masalah sukar kencing atau kencing tidak lawas

Urinary Tract Infection – Healthline


Bolehkah matematik membantu penangkapan ikan pelagik kecil?

Sektor perikanan merupakan salah satu bidang ekonomi utama di Malaysia dan antara penyumbang penting kepada Keluaran Dalam Negara Kasar (KDNK), serta menjamin peluang pekerjaan dan pendapatan bagi lebih daripada seratus ribu orang rakyat.

Rakyat Malaysia secara lazimnya mempunyai selera makan yang kuat terhadap makanan laut, terutamanya terhadap pelbagai jenis ikan yang ditangkap di perairan kita sendiri.

Menurut Organisasi Makanan dan Pertanian Pertubuhan Bangsa-Bangsa Bersatu (FAO), Malaysia adalah antara sepuluh negara pemakan ikan terbesar di dunia, dengan kadar pemakanan purata hampir 50kg oleh seorang dalam setahun.

Di samping itu, sektor ini turut memainkan peranan sebagai penyumbang sumber protein termurah, dengan pembekalan lebih daripada 60% protein sumber daging.

Justeru, kepentingan sektor perikanan di Malaysia tidak dapat dinafikan dan ia mempunyai perkembangan dinamik dan kompetitif, malah ia juga berpotensi untuk dimajukan terutama dalam menyumbang pendapatan eksport negara.

Meskipun sektor perikanan negara nampak memberangsangkan, namun tunjang kepada sektor ini iaitu nelayan terutamanya golongan nelayan pesisir pantai biasanya dikaitkan sebagai kumpulan masyarakat yang menghadapi kesempitan hidup disebabkan ketidaktentuan pendapatan mereka.

Hal ini adalah kerana pendapatan nelayan ditentukan oleh jumlah hasil tangkapan serta keadaan naik turun harga pasaran.

Walaupun pelbagai bentuk bantuan serta insentif kerajaan disalurkan kepada golongan nelayan, namun kebanyakkan nelayan masih lagi sukar untuk keluar daripada masalah kesempitan hidup seharian mereka.

Secara tidak langsung, perkara ini memberi bayangan bahawa masalah pendapatan seharian yang dihadapi oleh nelayan adalah sangat rumit dan salah satu jalan penyelesaian yang dapat merungkaikan isu ini adalah dengan penjanaan hasil tangkapan ikan yang tinggi, yang sekaligus meningkatkan jumlah pendapatan seharian mereka.

Cabaran Nelayan untuk Meningkatkan Hasil Tangkapan

Walaubagaimanapun, usaha untuk meningkatkan hasil penangkapan ikan seringkali terbatas dengan dua cabaran tetap kepada golongan nelayan perikanan laut iaitu di mana dan bila untuk menangkap ikan?.

Kawasan penangkapan ikan di lautan biru yang luas bersifat dinamik, membuatkan ianya sukar bagi nelayan untuk mengenalpasti lokasi dan masa bagi penangkapan ikan yang paling produktif.

Kesan ketara dari dua cabaran ini adalah kenaikan kos seharian nelayan dari segi penggunaan bahan bakar dan pembayaran upah awak-awak (pekerja di atas vesel nelayan) serta peningkatan dalam masa yang diperlukan untuk mendapatkan hasil tangkapan yang mencukupi.

Teknologi untuk mengesan ikan

Jelasnya, teknologi pengesanan pergerakan ikan seperti Pengemudian dan Penjulatan Bunyi (SONAR) dapat membantu mengesan ikan berdasarkan maklumat saiz, lokasi, kelimpahan dan sifat ikan tetapi ia mungkin tidak mampu dimiliki oleh semua dan juga terbukti mempunyai kesan pada kehidupan laut.

Sehubungan itu, peralatan alternatif kepada peralatan yang berasaskan peranti perikanan seperti SONAR adalah amat digalakkan dalam kegiatan perikanan laut.

Peranan Besar Klorofil dalam Mengesan Kawasan Ikan

Dalam proses pencarian peralatan alternatif, peranan klorofil dalam penangkapan ikan telah dikaji. Klorofil merupakan pigmen hijau pada organisma yang mampu melakukan proses fotosintesis (organisma fotosintetik) seperti tumbuhan hijau dan alga.

Di dalam air, ia biasanya dihasilkan oleh plankton fotosintetik, yang lebih dikenali sebagai fitoplankton.

Kepekatan pigmen fotosintesis utama iaitu ‘klorofil a‘ adalah petunjuk biojisim dan kelimpahan fitoplankton.

Fitoplankton membentuk asas rantaian makanan kebanyakan ikan kecil dan ikan paus.

Sebilangan besar ikan pelagik terutamanya ikan pelagik kecil seperti ikan tenggiri, tuna, sardin, ikan bilis dan selar adalah pemakan fitoplankton.

Menariknya, salah satu spesies ikan dominan yang ditangkap dalam penangkapan perikanan laut di Malaysia adalah ikan pelagik kecil.

Perairan tropika negara kita menjadi salah satu habitat umum kumpulan ikan ini kerana spesies ini lebih selesa berada di lautan yang lebih panas.

Jenis ikan pelagik kecil yang biasa ditangkap di Malaysia termasuk ikan kembong (Indian mackerel), pelaling (short mackerel), tamban sisek (fringe-scale sardine), tenggiri batan (Spanish mackerel), tamban beluru (smoothbelly sardine), tongkol hitam (longtail tuna) dan tongkol selasih (frigate tuna).

Oleh itu, berdasarkan hubungan asas antara kepekatan klorofil a, fitoplankton dan rantaian makanan ikan pelagik kecil, dapat disarankan bahawa kawasan perairan dengan kadar kepekatan klorofil tinggi menunjukkan tempat penangkapan ikan pelagik kecil yang lebih baik.

Sebagai penunjuk tidak langsung kepada kawasan penangkapan ikan, kepekatan klorofil a dapat membantu mengecilkan julat pilihan carian kawasan, mengasingkan kawasan pencarian atau masa yang dapat membuahkan hasil dan akhirnya, mampu mengurangkan masa yang dibazir di sesebuah kawasan yang kurang produktif.

Penggunaan Matematik dalam Menentukan Kawasan yang banyak dengan ikan

Rasional dan logik di sebalik idea ini adalah kita dapat menjangkakan lebih banyak ikan berada di kawasan dengan jumlah fitoplankton (makanan) yang lebih tinggi berbanding dengan kawasan dengan jumlah fitoplankton yang lebih rendah.

Kepekatan klorofil a berubah-ubah (naik turun) secara semulajadi mengikut masa, menunjukkan pola variasi masa yang dapat digunakan dalam model matematik untuk meramalkan kepekatan pada masa hadapan.

Data kepekatan yang diukur mengikut masa boleh diperolehi oleh pengguna umum tanpa sebarang kos dari pengukuran satelit global projek Spektroradiometer Pengimejan Resolusi Sederhana (MODIS)-Aqua, di bawah agensi Pentadbiran Aeronautik dan Angkasa Nasional (NASA) menerusi Pemerhatian Bumi NASA (NEO).

Data kepekatan global yang berbentuk siri masa ini dapat diekstrak untuk perairan Negara kita berdasarkan koordinat Sistem Kedudukan Global (GPS) yang merangkumi Zon Ekonomi Eksklusif Malaysia (EEZ).

Peranan matematik dalam penangkapan ikan pelagik kecil dapat dilihat apabila model siri masa bermatematik diaplikasikan bagi meramal kepekatan klorofil a lebih awal berdasarkan data sejarah kepekatan.

Dapatan ramalan kepekatan daripada model ini berpotensi untuk dijadikan peralatan alternatif untuk membantu nelayan, terutamanya kepada nelayan-nelayan yang beroperasi dengan alat penangkapan ikan pelagik kecil bagi pengurusan kos dan masa penangkapan ikan yang cekap.

Alat matematik ini mungkin berupaya untuk meningkatkan keuntungan nelayan dan menjadikan kehidupan kurang tertekan semasa berada di laut dengan mengoptimumkan kos dan masa penangkapan ikan berbanding operasi penangkapan secara manual.

Kepekatan klorofil a yang diramalkan menyampaikan maklumat bagi mengatasi dua cabaran nelayan (di mana dan bila), iaitu sama ada memilih lokasi penangkapan ikan dengan kepekatan tertinggi bagi jangka waktu yang spesifik atau memilih jangka waktu dengan kepekatan tertinggi bagi lokasi penangkapan ikan yang spesifik.

Secara keseluruhannya, model matematik sebagai peralatan alternatif yang lebih murah berbanding peralatan perikanan berdasarkan peranti yang mahal dapat membantu penangkapan ikan pelagik kecil dengan menggunakan data satelit tanpa sebarang kos.

Batasan alat matematik ini adalah ramalan kepekatan yang dihasilkan ini tidak akan menjamin sebarang penangkapan ikan sama sekali.

Walaupun begitu, yang pastinya ia dapat membantu mengecilkan pencarian kawasan penangkapan ikan yang produktif.

Penggunaan peralatan alternatif ini adalah selaras dengan saranan Lembaga Kemajuan Ikan Malaysia (LKIM), dimana nelayan diminta keluar dari kerangka lama supaya selari dengan arus kemajuan teknologi hari ini.

Kombinasi peralatan matematik dan teknologi moden mampu milik dapat memberi sinar baharu bagi meningkatkan taraf hidup golongan nelayan.

Perubahan dalam kerangka perikanan ini turut dapat menarik tenaga kerja belia, yang amat diperlukan bagi memantapkan dan mencapai aspirasi kerajaan menerusi sektor perikanan.

Keupayaan matematik bagi menyelesaikan masalah dunia nyata dapat diterapkan dengan jayanya untuk memastikan matlamat kerajaan mentransformasi sektor perikanan berjaya digapai.


Kencing Tak Lawas: Punca, Simptom dan Rawatan

Apakah punca kepada masalah Kencing Tak Lawas? Artikel ini akan memberikan panduan lengkap berkenaan punca, simptom dan juga rawatan kepada masalah ini.

Anatomi
Punca dan Simptom Kencing Tak Lawas

Inkontinens
Jangkitan Kuman
Proses Penuaan
Kalenjar Prostat Bengkak
Kanser
Batu Karang
Ubat-ubatan
Gaya Hidup

Ujian Pemeriksaan
Rawatan
Pencegahan

Kencing tak lawas ialah keadaan kebocoran air kencing secara tidak sengaja. Ia terjadi apabila seseorang hilang kawalan pada otot pundi kencing. Keadaan ini mungkin bersifat sementara atau kronik, bergantung kepada puncanya.

Berdasarkan kajian yang dilakukan oleh Persatuan Kesihatan Dunia (WHO), kencing tak lawas merupakan keadaan yang sangat lazim berlaku kepada individu berumur 60 tahun ke atas dan kadar wanita adalah dua kali ganda lebih tinggi berbanding lelaki. Hal ini disebabkan oleh proses reproduktif wanita seperti kehamilan, kelahiran bayi serta menopaus yang memberi perubahan fisiologi kepada sistem urinari mereka. Bagi lelaki pula, kencing tidak lawas mungkin disebabkan oleh masalah prostat membesar atau kanser prostat. Artikel ini akan mengulas dengan lebih lanjut mengenai punca, simptom dan rawatan bagi kencing tidak lawas.

Pundi kencing (bladder): ruang yang menyimpan air kencingUreter : saluran tiub yang menyalurkan air kencing daripada pundi kencing ke urethraUrethral spinchter : otot di keliling urethra yang berfungsi untuk mengawal aliran air kencing

*Air kencing yang dihasilkan oleh buah pinggang akan disalurkan ke pundi kencing melalui ureter. Apabila paras air kencing mencapai sekitar 150 hingga 400 millimeter, otot di bahagian pundi kencing akan mula meregang, dan menghantar signal ke saraf otak untuk melonggarkan otot dalaman urethra (internal urethral spinchter). Kelonggaran ini akan menyebabkan individu mula berasa untuk membuang air kecil.

Punca dan Simptom Kencing Tak Lawas

Kencing tidak lawas boleh dibahagikan kepada beberapa punca. Antaranya ialah:

InkontinensJangkitan kumanProses penuaanKelenjar prostat bengkak (Benign Prostatic Hyperplasia)KanserBatu karangUbat-ubatanGaya hidup

Inkontinens boleh dibahagi kepada 3 jenis utama iaitu inkontinens tekanan, desakan dan limpahan. Namun, seseorang individu boleh mengalami lebih daripada satu jenis dalam suatu masa.

1. Inkontinens tekanan (stress incontinence)

Inkontinens tekanan berlaku semasa pergerakan fizikal yang memberi tekanan kepada pundi kencing seperti batuk, bersin, ketawa, melompat, mengangkat benda berat atau semasa melakukan hubungan seksual. Tekanan tambahan ini boleh menyebabkan otot di pundi kencing mengeluarkan air kencing secara tidak sengaja.

2. Inkontinens desakan (urge incontinence)

Inkontinens desakan berlaku apabila seseorang hilang kawalan terhadap pundi kencing setelah mengalami keinginan untuk membuang air kecil secara tiba-tiba. Apabila ini terjadi, seseorang mungkin tidak sempat untuk ke tandas bagi membuang air kecil.

3. Inkontines limpahan (overflow incontinence)

Inkontinens limpahan ialah apabila pundi kencing tidak dapat menanggung air kencing yang banyak atau tidak dapat dikosongkan sehingga menyebabkan kebocoran air kencing. Selain itu, sebarang sekatan yang mengganggu proses aliran air kencing keluar juga boleh memberi masalah kepada pengecutan otot pundi kencing. Hal ini mengakibatkan air kencing keluar secara sedikit dan tidak sengaja.

Jangkitan pada saluran kencing disebabkan oleh bakteria seperti E.coli. Ia boleh berlaku di mana-mana bahagian saluran kencing daripada buah pinggang, ureter, urethra serta pundi kencing.

Kesukaran atau kekerapan membuang air kencingRasa pedih ketika membuang air kencingMempunyai keperluan segera untuk membuang air kencingAir kencing berwarna kuning pudar dan kelihatan berawan (cloudy urine)Bau air kencing yang terlalu kuat daripada biasa

Apabila seseorang semakin meningkat usia, otot yang menyokong pundi kencing menjadi semakin lemah dan meningkatkan risiko untuk mengalami inkontinens.

BPH ialah keadaan di mana kelenjar prostat membesar dan tidak bersifat kanser. Pembesaran kelenjar prostat akan memberi tekanan kepada urethra. Penyempitan urethra dan pengumpulan air kencing ini menyebabkan berlakunya kencing tidak lawas.

Keperluan mendesak untuk membuang air kencingKerap membuang air kencing terutama pada waktu malamSukar memulakan kencingAliran air kencing yang lemah atau sukar untuk berhentiAir kencing yang keluar secara sedikit-sedikit setelah selesai membuang air kencingKetidakupayaan untuk mengosongkan pundi kencing sepenuhnya.

Kanser prostat atau kanser pundi kencing juga boleh menyebabkan kencing menjadi tidak lawas. Hal ini berlaku apabila saiz ketumbuhan membesar hingga menyebabkan tekanan kepada saluran kencing. Selain gejala iritasi pada pundi kencing seperti kekerapan membuang air kecil dan inkontinen desakan, seramai 20% pesakit kanser ini juga mengalami gejala kencing berdarah tanpa rasa sakit.

Air kencing berdarahKerap membuang air kencingKekerapan membuang air kencingAliran air kencing yang lemah atau sukar untuk berhentiAir kencing yang keluar secara sedikit-sedikit setelah selesai membuang air kencingKetidakupayaan untuk mengosongkan pundi kencing sepenuhnya.Masalah erektil disfungsiRasa sakit atau pedihLetihTurun berat badan secara tidak sengajaKurang selera makan

Batu karang ialah mineral kristal yang terbentuk apabila konsentrasi air kencing menjadi pekat dan mengeras. Air kencing pekat terjadi disebabkan oleh dehidrasi atau ketidakupayaan seseorang untuk mengosongkan pundi kencing sepenuhnya. Ini mungkin disebabkan oleh pembesaran prostat, masalah pundi kencing, atau jangkitan pada saluran kencing (UTI). Sekiranya tidak dirawat, batu karang boleh menyebabkan jangkitan dan komplikasi lain.

Sakit perut terutama di bahagian bawahRasa sakit semasa kencingKencing lebih kerap (terutamanya pada waktu malam)Warna air kencing berawan atau berwarna gelapKencing berdarah

Ubat-ubatan seperti ubat darah tinggi, ubat anti-depresi, ubat sakit otot (muscle relaxants) boleh menyebabkan kencing tidak lawas. Ubat darah tinggi yang juga digunakan untuk merawat BPH seperti Terazosin dan Doxazosin berfungsi untuk melebarkan saluran darah serta menambahbaik aliran darah. Mereka juga memberi kesan sampingan lain seperti merehatkan otot di pundi kencing supaya air kencing mengalir dengan lebih mudah dan memperbaiki gejala BPH.

Beberapa faktor gaya hidup seperti mengambil minuman alkohol dan kafein secara berlebihan boleh menyebabkan seseorang hilang kawalan pundi kencing buat sementara waktu. Minuman ini dapat meningkatkan aktiviti pundi kencing bagi penghasilan air kencing. Hal ini akan menyebabkan seseorang mudah mendapat inkontinens jenis tekanan dan desakan, yang seterusnya meningkatkan kekerapan pembuangan air kecil.

1. Urinalisis dan Urine culture

Kedua-dua ujian ini akan menganalisa kandungan air kencing seperti sel darah putih yang memberi gambaran bahawa terdapat jangkitan kuman dalam air kencing, sel darah merah yang mungkin tidak dapat dilihat secara kasar dan memerlukan gambaran daripada mikroskop, kandungan nitrate serta organisma yang menyebabkan jangkitan.

Ujian ini akan mengukur jumlah air kencing yang keluar, jumlah yang tersisa dalam pundi kencing serta tekanan di bahagian pundi kencing.

Ujian ini dilakukan bagi memberi gambaran seperti saiz prostat yang besar atau ketumbuhan yang memberi tekanan kepada saliran air kencing.

Bagi kaum lelaki, terutamanya yang berumur 50 tahun ke atas, doktor akan melakukan ujian pemeriksaan prostat. Pemeriksaan ini dilakukan dengan memasukkan jari ke dalam dubur untuk memeriksa saiz dan permukaan prostat.

PSA ialah protein yang dihasilkan oleh kelenjar prostat bagi tujuan dilatasi air mani. Ujian PSA akan mengukur tahap PSA dalam darah lelaki. Tahap darah PSA sering meningkat pada individu yang mempunyai kanser prostat.

Bladder diary ialah sejenis diari yang perlu dicatat oleh pesakit tentang aliran air kencing, jumlah air yang diminum dan sebagainya selama tiga hari secara berturut-turut. Corak pembuangan air kencing ini kemudiannya akan di analisa oleh doktor sebagai gambaran untuk menunjukkan jenis inkontinens yang di alami oleh pesakit.

Sama seperti kebanyakan masalah kesihatan, rawatan bagi kencing tidak lawas juga bergantung kepada punca.

Bagi masalah inkontinens seperti inkontinens tekanan, latihan lantai panggul atau senaman Kegel mampu membantu menguatkan otot pundi kencing dan otot lantai panggul -, iaitu otot yang membantu mengawal kencing.

Bagi jangkitan air kencing, doktor akan memberi antibiotik untuk merawat serta membunuh organisma yang menyebabkan jangkitan. Selain itu, doktor juga mungkin akan memberi ubat bagi mengalkalikan air kencing supaya pembiakan bakteria boleh dicegah.

3. Pemecahan batu karang

Batu karang bersaiz kecil boleh dirawat menggunakan ubat seperti potasium citrat. Ubat ini berfungsi untuk mengalkalikan air kencing dengan cara ia menukar struktur batu karang menjadi lebih rapuh dan mudah pecah. Pecahan kecil batu karang akan dikeluarkan melalui air kencing secara semula jadi.

Namun, bagi batu karang bersaiz besar, laser khas akan digunakan untuk memecahkan saiz batu menjadi lebih kecil. Pilihan lain yang dilakukan ialah melalui pembedahan untuk mengeluarkan batu tersebut.

Untuk merawat masalah kelenjar prostat bengkak (BPH), doktor akan memberi ubat seperti Doxazosin dan Finarsteride. Ubat-ubatan ini akan menenangkan otot anda dan mengecilkan prostat dengan cara mencegah perubahan hormon yang menyebabkan pertumbuhan prostat.

Kadang-kala, anda tidak dapat mencegah punca yang menyebabkan kencing tidak lawas. Tetapi ada langkah yang boleh diambil untuk mengurangkan risiko anda menghidapnya. Antaranya ialah:

Mengekalkan berat badan yang sihatBanyak bersenamMakan makanan yang seimbangHadkan pengambilan kafein dan alkoholBerhenti merokok

Sekiranya simptom yang dialami menjadi semakin teruk, anda dinasihatkan untuk berjumpa dengan doktor bagi mendapatkan diagnosis dan rawatan yang wajar.

Urinary Incontinence. (n.d.). Retrieved December 6, 2020, from UrologyhealthEllis, M. (2020, August 24). Causes of Urinary Incontinence, Treatments, and More. Retrieved December 8, 2020, from HealthlineProstate-Specific Antigen (PSA) Test. (n.d.). Retrieved December 13, 2020, from Cancer.govUrinary Incontinence Diagnosis. (2019, January 16). Retrieved December 13, 2020, from StanfordhealthcareSaad, L. (2020, December 09). Kencing tak Lawas: Punca dan Cara Rawatan. Retrieved December 17, 2020, from The Diagnosa


Senjata Biologi: Sejauh Manakah Ancamannya?

Pada tahun 1925, protocol Geneva telah ditandatangani oleh 65 daripada 121 negara yang membangkang pembuatan, penghasilan dan penggunaan senjata kimia dan biologi dalam peperangan. Pertubuhan Kesihatan Sedunia (WHO) telah mengisytiharkan ancaman senjata kimia dan biologi yang digunakan di dalam Perang Vietnam dan Perang Dingin pada tahun 1967 telah menyalahi akta-akta yang tertera di dalam protokol Geneva.

Akibat daripada kejadian ini, WHO telah mengeluarkan laporan mengenai ‘Aspek Kesihatan terhadap Senjata Kimia dan Biologi’ bagi mengesan kesan dan tindakan yang perlu diambil apabila berlakunya kejadian wabak penyakit akibat daripada penggunaan senjata tersebut.

Senjata Biologi Tu Boleh Jadi Zombi Ke?

Bercakap mengenai perang biologi, tentunya ada di kalangan kita yang terbayang manusia yang dijangkiti virus yang akhirnya bertukar menjadi zombi dan menyerang manusia lain seperti dalam cerita ‘Train to Busan’. Namun, perang biologi ini tidaklah seperti yang digambarkan dalam filem-filem di skrin TV anda.

Menurut definisi WHO, senjata biologi digunakan untuk mencapat motif-motif tertentu melalui penyebaran penyakit oleh mikroorganisme termasuklah virus, nukleik asid yang berjangkit dan prion (sejenis protein yang boleh menyebabkan penyakit). Perang Biologi digunakan untuk melemahkan keupayaan pihak lawan untuk menyerang balas. Justeru, pihak yang menggunakan senjata jenis ini akan mempunyai kelebihan untuk membunuh lebih ramai tentera pihak musuh, penduduk di kawasan tersebut dan merosakkan sebahagian besar tanaman dan ternakan di tempat tersebut.

Bahaya Ke Kalau Guna Senjata Biologi?

Perang Dunia Kedua telah membuktikan bahawa bilangan tentera yang mati akibat penyakit melebihi bilangan tentera yang dibunuh. Sewaktu Perang Vietnam, hampir 56-75% tentera Amerika telah dimasukkan ke dalam wad akibat malaria. Perkara ini tidaklah begitu mengejutkan kerana tentera Rom pada satu ketika dahulu telah mengambil langkah dengan menggunakan senjata ini untuk menyerang musuh dengan mencetuskan wabak.

Antara contoh lain adalah seperti mayat dan bangkai daripada mangsa yang terkena wabak telah dibuang ke dalam kota yang dikepung pada zaman pertengahan, jangkitan cacar air (smallpox) di kalangan penduduk orang asli India Amerika pada abad ke-18 akibat daripada selimut yang telah digunapakai oleh pesakit cacar air, penggunaan organisme shigella dan cholera untuk meracuni telaga dan juga penyebaran kutu yang dijangkiti wabak oleh tentera Jepun di Manchuria dan China ketika Perang Dunia Kedua.

Contoh-contoh di atas telah membuktikan bahawa kebanyakan peperangan akan menggunakan haiwan yang telah mati ataupun bangkai untuk meracuni sumber air bagi mengalahkan pihak lawan. Pada abad ke-19, Koch dan Pasteur telah menemui keupayaan mikrorganisme dalam menyebarkan penyakit kepada manusia dan peluang ini membuka kepada kemajuan dan teknologi untuk membendung dan merawat penyakit berjangkit. Namun demikian, terdapat juga penyalahgunaan ilmu ini untuk kepentingan pihak tertentu.

Pada tahun 1972, satu konvensyen mengenai ejen perang biologi telah diperkenalkan dan dikuatkuasakan pada tahun 1975. Konvensyen tersebut membincangkan mengenai senjata biologi yang boleh dihasilkan dan digunakan secara sah dari segi undang-undang untuk kegunaan perubatan dan penyelidikan seperti terapi, ubat-ubatan dan sebagainya. Mana-mana penyelidikan yang merbahaya akan diharamkan dalam konvensyen tersebut.

Setiap organisme yang boleh menyebarkan penyakit kadangkala disalahgunakan untuk kes jenayah ataupun peperangan. Tak semuanya merbahaya namun penggunaan senjata ini boleh membawa kepada maut jika disalahgunakan. Ancaman untuk setiap senjata biologi akan mengikut kategori tertentu yang telah ditentukan oleh Centers for Disease Control and Prevention (CDC) yang menggunakan huruf A, B dan C untuk menentukan tahap ancaman oleh setiap senjata biologi.

Kategori C adalah tahap yang paling rendah namun boleh membahayakan sebilangan populasi seperti haiwan dalam keadaan tertentu dan usaha untuk memusnahkan kehadiran senjata biologi tersebut bukanlah sesuatu yang mudah. Senjata biologi dalam kategori B adalah lebih serius dan mempunyai sedikit impak kepada manusia. Manakala senjata biologi dalam kategori A adalah yang paling merbahaya.

Senarai Senjata Biologi yang digunakan

Pohanka M. (2019). Current Trends in the Biosensors for Biological Warfare Agents Assay. Materials (Basel, Switzerland), 12(14), 2303.Jansen, H. J., Breeveld, F. J., Stijnis, C., & Grobusch, M. P. (2014). Biological warfare, bioterrorism, and biocrime. Clinical microbiology and infection: the official publication of the European Society of Clinical Microbiology and Infectious Diseases, 20(6), 488–496.